text
stringlengths 248
25.3k
| label
stringclasses 10
values |
|---|---|
Туспуктэм: «Удмурт Кенеш» огаезяськонзылэн пресс-службаез Майя Бывальцева 2022-тӥ арын толсурлэн нырысетӥ ӝыныяз Удмуртиын Вань удмуртъёслэн «Удмурт Кенеш» огаезяськонзылэсь азьвыл чакламтэ ӧтчамзэ ортчытозы, нош солэсь азьвыл, 10-тӥ шуркынмонэ, - Пичи кенешлэсь пумиськонзэ. Солэн кулэлыкез, эскероно ужпумъёс сярысь 7-тӥ коньывуонэ огазеяськонлэн исполкомезлэн кенешоназ вераськизы. Валтӥсез ужпум - «Удмурт Кенешлэн» уставаз тупатонъёс пыртон. Огазеяськонлэн тӧроез Татьяна Ишматова пусйиз, туннэ мерлыко огазеяськонъёслэсь ужзэс радъян ласянь федерал катъёсын туж трос воштӥськонъёс луизы, кылсярысь, грантъёсын ужан пумысен но. Со дыре ик мукет кунъёсын кусыпъёсты радъян-возён ласянь куронъёс чурытгес каремын. Вань со вылдӥськонъёс огазеяськонлэн уставаз лыдэ басьтэмын луыны кулэ, нош уставез ӧтчам гинэ юнматыны быгатэ. « Туннэ нуналлы уставмы туж вуж ини, туж тросэз отын уг тупа туала законодательстволы, со герӟаськемын ӧвӧл, соин ик сое кулэ тупатыны, нырысь ик. Кыкетӥез, ку кылдытэмын вал «Удмурт Кенеш», со вал одӥг югдур, одӥг дыр, али воксё мукет дыр. Асьмелы туж чурыт куронъёс пуктыса, огазеяськонмес быдтыны но быгатӥськом, малы ке шуоно уставмы туж бадӟым, туж секыт гожтэмын, валыны но секыт сое, и туж чурыт куронъёс пуктылэмын (огазеяськонлэн - ред.) президентэзлы но, ёрос но кар кивалтӥсьёслы но, кызьы соос ужез ӧръяны кулэ » Татьяна Ишматова, «Удмурт Кенеш» огазеяськонлэн тӧроез Толсурозь каръёсын но ёросъёсын кык ар ужамзылы йылпумъянъёсын конференциос ортчозы, ӧтчаме делегатъёсты быръёзы. Ӧтчамын озьы ик быдэс огазеяськонлэн ужамезлы йылпумъянъёс лэсьтозы, азьланезлы упумъёс пукьтэм сяна, соосты улонэ пыӵатыны амалъёс, луонлыкъёс шедьтыны тыршозы. Озьы ик «Удмурт Кенешлэн» данъян книгаяз пыртоно муртъёсты, Трокай Борисов нимо премилэсь лауреатсэ пусйыны чаклало. Тодэ вайытом, 2020-тӥ арын толсуре Вань удмуртъёслэн «Удмурт Кенеш» огазеяськонзылэн XIV ӧтчамез ортчиз, ужрадэ 375 делегат пыриськиз. Тегъёс: УдмуртКенеш удмуртъёс Удмуртия Ижкар | Мерлык |
Туспуктэм: Константин Вознесенских Майя Бывальцева 10-тӥ коньывуонэ Удмуртиын коронавируслы 4 сюрс 226 эскеронъёс ортчытӥзы, 374 муртлэсь висёнэз шараязы, соос пӧлын 14 аресозь 26 пиналъёс но 65 арессэс ортчем 125 арлыдоос. Эмъяськонние 12 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 5 сюрс 321 адямиез эмчиос чакласа возё. Эмъяськонниосын кыллись 232 висисьёслэн тазалыксы шоро-куспо лыдъяське, 26 муртлэн – секыт, укмысэз соос пӧлысь тыосты шокатӥсь аппарат улын кыллё. 1 сюрс 181 адями висёнэз вормиз. Одӥг мурт улонысь кошкиз. Кышномуртлы 94 арес вал. 11-тӥ коньывуонлы Удмуртиын коронавирусэн черлан 216 сюрс 816 учыр лабораториосын зэматэмын. 199 сюрс 539 мурт йӧназ. 4 сюрс 94 адями улонысь кошкиз, со пӧлысь 3 сюрс 894-ез – юнматэм диагнозэн. 705 сюрс 23 мурт вакцинациез ортчиз, со пӧлысь 564 сюрс 315 адями кыкетӥ компонентсэ но басьтӥз. 245 сюрс 681 адями ревакцинациез ортчиз. Тодэ вайытом, нунал азьвыл элькунын коронавируслы 5 сюрс 810 эскеронъёс ортчытӥзы, 436 муртлэсь висёнэз шараязы, эмъяськонние 15 адямиез интыязы. Коронавирусэз алон, шараян но эмъян пумысен юанъёсын визь-кенеш сётонъя центре жингыртыны луэ, солэн телефон номерез – 8-800-100-24-47. Тегъёс: Тазалык висён коронавирус Удмуртия | Тазалык |
Алёна Селезнёва Анжелика Тихонова корреспондент 5-тӥ южтолэзе Удмуртиын пилемо улоз, уйин кӧня ке лымы усёз. Нуназе кема дыр ӵоже лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпал но шундыӝужан вискысь уйин секундскын 3-8 метре, нуназе 9-14 метре пельтоз. Элькунъя уйин -7…-12, нуназе -1…-6 градус возиськоз. Сюресъёс вылын йӧвалег, лымы вӧлдэт. Омыр зӥбет луло узвесь юбоя 737 миллиметр луоз, омырлэн мускытлыкез – 85 процент. Тегъёс: Ижкар Удмуртия куазь тулыс | Инкуазь |
Туспуктэм: Григорий Фомин Наталия Сильвестрова Куазь ӟырт кезьыт луэмен 10-тӥ толшоре Ижкарысь школаосын дистанционной амалэн дышетон азинскоз. Со сярысь карлэн тӧроез Олег Бекмеметьев «ВКонтатке» мерлыко вотэсысь бамаз ивортӥз. Нылпи садъёс дышем сямен ужало. 9-тӥ толшоре нылпи садъёсы 30 процентэз пиналъёс вуизы. Группаосын шунытэз чаклало, налпиос поръяны уг потало. 9-тӥ толшоре Ижкарын, озьы ик элькунысь ваньмаз сямен каръёсын но ёросъёсын пиналъёс дистанционной амалэн дышетонэ выжтэмын. Тодэ вайытом, матысь нуналъёсы Удмуртиын куазь кезьыт возиськоз, арня пумын гинэ шунытгес кариськоз. Тегъёс: Дышетон куазь Ижкар Удмуртия | Дышетон но тодос |
Майя Бывальцева Удмуртиын 530-лэсь тросэз школаос выль дышетскон арлы дась. Соосты рос-прос эскеризы санитарной ёзэсысь, Госпожнадзорысь но мукет огазеяськонъёсысь ӧнерчиос. Дышетсконниосты кутон сярысь ужкагазъёс юнматэмын нимлыко ӧрилэн ёзчиосыныз, вераз иворъёсъя «Удмуртия» агентстволэн корреспондентэзлы дышетонъя но тодосъя министр Алексей Мирошниченко. 15-тӥ гудырикошконозь эшшо 835 дышетон юртъёсты эскерыны кулэ на. «Туннэ нуналлы ми 40 процент палазэ школаосты кутӥмы. Уж кылем арын кадьгес ик мынэ. Бере но ум кылиське, ӝоггес но ум мынӥське. Мон малпасько, нокыӵе шуэрес югдуръёс уз луэ. Али азьпалан Вавож но Кез ёросъёс. Соослэн 100 процент. Ижкарын югдур кылем арын кадь ик, кутон радлыкъя мынэ. Ватсало, каръёсын кутон толэзь - гудырикошкон. Татын но сюлмаськытӥсь ужпумъёс ӧвӧл», — вераз Алексей Мирошниченко. Выль дышетскон ар азьын Роспотребнадзорлэн элькунъя управлениез 610 школаосын санитар эсэпъёсты эскерыны кутскиз. Кызьы ивортэ удысэтлэн пресс-службаез, 14-тӥ пӧсьтолэзьлы ӧнерчиос 95 дышетсконниосты эскеризы, со пӧлысь 80-зэ нырысетӥ эскеронъёс бере ик кутӥзы, куиньзэ — кыкетӥез бере, эшшо 12 школаосты кутыны пумит луизы. Ӧнерчиос нимысьтыз саклык висъяло со дышетсконниослы, кытын санитар куронъёсты тӥян учыръёс туэ шараямын ни вал. Тегъёс: Дышетон АлексейМирошниченко Удмуртия пиналъёс школаос тупатъянужъёс | Дышетон но тодос |
Анжелика Тихонова корреспондент Удмуртиын «Агростартап» программалы луыса 70 выль фермер возёсъёс кылдозы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Фермеръёслы но гурт кооперацилы юрттэт сётонъя йӧскалык ӵектос улсын 2019-тӥ арын 116 миллион 500 сюрс манет тыр 46 грантъёс сётӥзы. 37 выль фермеръёс возёсъёс усьтӥськизы, гуртын 89 уж интыос кылдӥзы. Яр ёросысь кутскись фермеръёс - Володягуртысь Александр Семакин но Пудэм черкогуртысь Елена Вахрушева – «Мон - фермер» («Я - фермер») гурт возёс акселераторе пыриськизы. Кыкназы вылысь соос ёросазы куинь уж инты кылдытӥзы ини. Кыкназы ик «Агростартап» программаын вормисьёс луизы: Александр 2 миллион 990 сюрс манет басьтӥз, Елена – 1 миллион 990 сюрс манет. Мон ас уже сярысь кемалась малпаськылӥ. <…> Грант коньдонэз пудо басьтыны быдэсак кутӥ, 380 сюрс манет ас коньдонме ватсай. Тужгес трос шугъяськонъёс пудо басьтыку кылдӥзы – Удмуртиын ӧвӧл на нимысьтыз бадӟым возёсъёс, кытысь огдыре 25 йыр пудо басьтыны луэ Елена Вахрушева, фермер, «Агростартап» программаын вормись Ярысь фермеръёс герефорд выжыысь пудоез будэтон борды басьтӥськизы. 50 йыр ветылъёс Татарстанысь вайизы. Кыказ ик возёсын али кунян ваён вакыт, оглом 33 кунянъёссы вордӥськизы ини. 2020-тӥ арын элькунамы эшшо 33 выль фермер возёсъёс но гурт возёс кооперативъёс усьтыны быгатозы. Кутскись фермеръёслы юрттыны улосвылысь гурт возёсъя но сиён-юонъя министерство 120 миллион манет висъяз. Грантъёслэсь быдӟалазэс но будэтӥзы. Тодэ вайытом, туэ тулыспал кутсконэ «Мон - фермер» акселераторе пыриськон понна 120 куриськонъёс вуэмын вал ини. Удмуртия 2030-тӥ арозь сӥльлы пудо будэтонэз 11 поллы йылэтыны чакла. Тегъёс: Удмуртия гуртвозёс фермеръёс коньдон гуртвозёсъяминистерство 100ар | Гурт возёс |
Майя Бывальцева 7-тӥ гудырикошконэ Удмуртиын дырын-дырын зороз, куд-ог интыосын гудыръяса. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пильмаськылоз, ӵукна интыосын бус вӧлскоз. Тӧл уйпал но шундыпуксён вискысь секундскын 8-13 метре пельтоз, интыосын 15-20 метрозь кужмояса. Нуназе элькунъя +23…+28 градус возиськоз. Омыр зӥбет луло узвесь юбоя 747 миллиметр луоз, омырлэн мускытлыкез – 72 процент. Тодэ вайытом, улосвыл Гидрометцентрын ивортэмзыя, шутэтскон нуналъёсы элькунын шуак салкым кариськоз. Тегъёс: МЧС Удмуртия куазь гужем тл гудыръян | Инкуазь |
Наталья Тетерина Туннэ, 25-тӥ толсуре, Удмуртиын пилемо луоз, ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, шундыпуксён но шор ёросъёсын кӧня ке лымы усёз, сюресъёс вылын лымы пуктосъёс луозы. Тӧл лымшор но шундыӝужан вискысь секундскын 7-12 метре пельтоз. Элькунъя нуназе -8…-13 градус возиськоз. Тегъёс: Ижкар Удмуртия куазь инкуазь | Инкуазь |
Анжелика Тихонова корреспондент 1-тӥ тулыспаллы Удмуртиын укмыс сюрслэсь трос ужтэк кылемъёсты пусйизы. Со сярысь ивортэ Удмуртиысь Ужъя но миграцияя политикая министерстволэн пресс-службаез. Со вакытэ Калыклы уж инты сётонъя кун службалэн уж интыосъя лыдметаз 8 сюрс пала вакансиос лыдъясько. Но тросэз соос пӧлысь уж ӧнеръёс: вуриськись, токарь, слесарь-ремонтник, плотник, пыжиськись, тракторист но мукетъёсыз. 1-тӥ тулыспаллы ужтэк пукисьёслэн лыдзы трослы кулэсмиз Кез (28 процентлы) но Алнаш (25 процентлы) ёросъёсын. 1-тӥ южтолэзьлы, Ужъя но миграцияя политикая министерстволэн иворезъя, ужтэк кылемъёслэн тужгес ӧжыт лыдзы пусъемын куинь каръёсын: Ижкарын, Вотка карын но Можгаын, озьы ик ньыль ёросъёсын: Дэри, Ува, Эгра но Якшур-Бӧдья. Тегъёс: Ижкар Удмуртия Мерлык уж | Мерлык |
Майя Бывальцева Юрий Гагаринлы синпелет пуктозы Ижкарысь Горький урамын. Со Ижысь мотозаводлэсь интывылзэ чебертоз. Историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешонэзлэн йылпумъянъёсыз вылэ чӧлскыса, 29-тӥ южтолэзе со сярысь ивортэ кар администраци. Синпелетэз пуктыны чакламын 2016-тӥ арын. Нырысетӥ адямилэн Инсьӧры лобӟемез дырысен туэ 12-тӥ оштолэзе 55 ар тырме. Синпелетэз Ижысь мотозаводлэн нтывылаз пуктон пумысен куронэн ӧрие вазиськиз предприятилэн кивалтӥсез, Удмуртиысь Кун Кенешлэн азьвыл депутатэз Геннадий Кудрявцев. Сыӵе ӵектонлэн мугез валамон: предприяти трос лэсьтӥз кунысь космонавтикаез азинтон понна. Гагаринлы синпелет «Аксион» стелаен огъя композиция кылдытоз. «Ижевский мотозавод «Аксион-холдинг» огазеяськон палась «Горький нимо гужем сад» дугдылонни выжтэмын луоз», — ивортэ кар администраци. Тодэ вайытом, Юрий Гагаринлы синпелет пуктон сярысь малпан кылдӥз 2014-тӥ арын. Соку кар ӧри вуоно памятниклы инты бырйиз — Гагарин урамын чугун сюрес вокзаллэсь интывылзэ. Тегъёс: Ижкар Аксион синпелет ЮрийГагарин | Лулчеберет но туризм |
Майя Бывальцева 30-тӥ пӧсьтолэзе «Лудорвай» музей-заповедниклэн интывылаз Фермерлэсь нуналзэ пусйизы. Туэ со Удмуртиын нырысетӥ фермер возёсъёсты кылдытэм дырысен 30 ар тырмонлы сӥземын вал. Со сярысь элькунысь гурт возёсъя но сиён-юонъя министерстволэн пресс-службаез ивортэ. Нокыӵе шугъяськонъёс шоры учкытэк, ми тодӥськомы, мар понна ми улӥськом. Милемыз ярато но валтӥсез – ми кунлэсь юрттэтсэ шӧдӥськом! Михаил Лебедев, Удмуртиысь фермер возёсъёслэн огазеяськонзылэн тӧроез 30 ар ӵоже фермеръёс бадӟым кужымлы пӧрмизы. Егитъёс но пумен ӵемгес улонзэс гурт удысэн герӟаны мылкыд каро. Туэ «Агростартап» грантлы вожвылъяськонэ 140 адями куриськон сётӥз. Оглом ньыль программаосъя - «Семьяен ужан ферма», «Кутскись фермер», «Агростартап» но гурт кооперативъёслэсь ваньбурзэс азинтон – 47 фермеръёс грантъёс утӥзы. 2020-тӥ арын Удмуртиын та удыслы 205 миллион манет висъязы. Котырес дырпусэн валче устооссэ фермеръёсты пӧртэм данъетъёсын пусйизы. Россиысь крестьян (фермер) возёсъёслэн но гурт кооперативъёслэн ассоциацизылэсь (АККОР) вылӥ данъетсэ – тодосчи агроном Терентий Мальцев нимо медалез – Дэбес ёросысь «Темп» возёслэн кивалтӥсез Татьяна Перевозчикова басьтӥз. «Россиысь дано фермер» медаль Дэри ёросысь «Захаров и компания» фермер возёслэн кивалтӥсезлы Виктор Захаровлы, Красногорск ёросысь «Колос» возёслэн кивалтӥсезлы Сергей Аникинлы но Дэри ёросысь фермерлы Виктор Поздеевлы сётӥзы. Огазеяськонлэсь Данъян грамотазэ Пичи Пурга ёросысь Ирина Медведева но Алнаш ёросысь Юрий Степанов басьтӥзы. Нош Можга ёросысь тодмо фермерез Галина Белорозёроваез «Всероссийская книга Почёта» федерал реестре пыртӥзы. «Всероссийская книга Почёта» федерал реестр 2008-тӥ арын кылдытэмын но 2013-тӥ арысен арлы быдэ тырмытӥське. Отчы пӧртэм удысын ужась тужгес йӧно огазеяськонъёсты пырто, кудъёсыз асьсэ уженызы ёросысьтызы, улосвылысьтызы мерлык но экономика удысъёсты азинтыны но ас удыссылэсь пайдалыксэ будэтыны юртто Тодэ вайытом, туннэ нуналлы Удмуртиын 1 сюрс 62 фермер возёсъёс но нимаз ужбергатӥсьёс пусъемын. Элькунысь гурт возёс удысын поттэм вань вузъёслэсь 36 процентсэ соос сётӥзы. Тегъёс: Удмуртия гуртвозёс Лудорвай фермеръёс праздникъёс | Гурт возёс |
Анжелика Тихонова корреспондент Ижкарын «Кышкыттэм но ӟечлыко автомобиль сюресъёс» йӧскалык ӵектос улсын Ленин нимо урам дорысен Фронтовой урамысь 4 номеро корка дорозь сюресэз выльдӥзы. Со сярысь йӧскалык ӵектослэн улосвыл офисэзлэн пресс-службаез ивортэ. Кылем удмуртарняе котырез умоятонъя кар службаысь ӧнерчиослэсь, лэсьтӥськонэз чаклась экспертъёслэсь но Огъяросси калык фронтлэн ыстэм муртъёсызлэсь ӧри объектэз уже кутэмез сярысь актэз кинюртӥз Йӧскалык ӵектослэн улосвыл офисэзлэн пресс-службаезТупатъян ужъёс улсын сюрес лэсьтонъя «Ижевское» предприятиысь ӧнерчиос ӵошкытатӥсь но вылӥ сӥос вӧлдӥзы, 7 колодчаосты сюрес вылэн ог ӝуждалае ӝутӥзы, сюрс метрлэсь ятыр бордюръёс пуктӥзы. Со сяна, пыдын ветлӥсьёслы 580 квадрат метр тротуар лэсьтӥзы. Вераны кулэ, Ижкарын «Кышкыттэм но ӟечлыко автомобиль сюресъёс» йӧскалык ӵектос улсын тупатъям сюресъёс пӧлын Фронтовой урам тямысэтӥез луиз. Нош оглом шоркарын ӵектосъя 25 иськем пала 27 сюрес люкетъёсты тупатъялозы. Тегъёс: Авто Ижкар сюресъёс тупатъянужъёс | Авто |
Майя Бывальцева Липетъёсты но укноосты тупатъямен сэрен Удмуртиын 25 школаос 1-тӥ куарусёнэ уз усьтӥське. Пиналъёсты огдырлы мукет юртъёсы выжтозы. Элькун тӧро дорын аппарат кенешонын 15-тӥ гудырикошконэ со сярысь вераз улосвыл кивалтэтлэн тӧроезлэн воштӥсез Андрей Кузнецов. Выль дышетскон арлы 1 сюрс 376 дышетон юртъёсты кутыны чаклало. 12-тӥ гудырикошконлы 1 сюрс 193 объектъёс дасямын ни. «25 школаосын дышетон мукет юртъёсын радъяськоз, 1-тӥ коньывуонлы тупатъян ужъёсты йылпумъяны кулэ», — вераз Андрей Кузнецов. 1-тӥ коньывуон бере пиналъёс тупатъям юртъёсын дышетсконзэс азьланьтозы. «Липетъёсты но укноосты тупатъянэз вазьгес кутсконо, коньдон чаклано, кепыр вайытэк», — вераз Александр Соловьёв. Тегъёс: Дышетон АндрейКузнецов Удмуртия АлександрСоловьёв пиналъёс школаос тупатъянужъёс | Дышетон но тодос |
Майя Бывальцева Удмутиын «Демография» йӧскалык ӵектослэн «Спорт – норма жизни» федерал ӵектосэз улсын школакуспо стадионъёс пуктыны кутскизы. Со сярысь элькунысь дышетонъя но тодосъя министерстволэн пресс-службаез ивортэ. Лэсьтӥськисьёс Ижкарысь Леваневский нимо ульчаысь 17 номеро школаын ужаны кутскизы. Ӵектосъя отын мини-футбол шудон бусы, резинаен шобыртэм бызьылон сюресъёс, спортысь шудон амалъёслы площадкаос, кузьдалае тэтчан интыос кылдозы. Огъетэз туэ куарусёнозь вуттыны кулэ. Озьы ик матысь дыре Ижкарысь Вормонлы 30 ар ульчаысь 35 номеро школа вӧзын стадион лэсьтыны кутскозы. Со сяна, таяз арын Гракысь А. В. Марченко нимо школа вӧзын выль стадион кылдоз. Куинь стадионъёсты лэсьтыны 57 миллион 700 сюрс манет висъязы Тодэ вайытом, Удмуртиысь куинь ёросъёсысь школаос нылпи хоккеез азинтыны грантъёс басьтозы. Тегъёс: Спорт Ижкар Удмуртия школаос лэсьтськон Грак 100ар | Лэсьтӥськон |
Майя Бывальцева 2022-тӥ арын Удмуртиысь 3 сюрс пала пиналъёс выль школаосы мынозы. «Демография» йӧскалык ӵектосэз та ар понна быдэсъянлы йылпумъянъёс лэсьтыса, со сярысь 13-тӥ толсуре улосвыл кивалтэтлэн тӧроез Ярослав Семёнов элькунлэн тӧроеныз ортчытэм аппарат кенешонын вераз. 2021-тӥ арын Удмуртиын ньыль школа пуктыны кутскизы: Ижкарысь Столичной микрорайонын, Воткаын, Дэри ёросысь Ягул черкогуртын но Пыӵанка гуртын. Со сяна, Ижкарын Архитектор П. П. Берш нимо ульчаын 1 сюрс 224 интылы школаез пуктон ужъёсты йылпумъяло. Ярослав Семёновлэн верамезъя, юртлэн дасьлыкез 99 процент. Йӧскалык ӵектос улсын гуртысь школаосын 25 спортзалъёсты тупатъязы. Озьы ик ватсаса тодон-валан сётонлы бадӟым саклык висъяське. Гурт ёросъёсын дышетонлэсь ӟечлыксэ карен огкадь карыны ужпум сылэ. Элькунысь черкогуртъёсын но пичи каръёсын туэ дышетонъя 39 «Точка роста» центръёс усьтӥмы. 2024-тӥ ар пумозь соос 228 луозы Ярослав Семёнов, Удмуртиысь кивалтэтлэн тӧроезОзьы ик элькунын цифровой дышетонъя кык «IT-куб» центръёс усьтӥзы. 2020-тӥ арын сыӵе ужъюрт Ижкарын кылдӥз, 2021-тӥ арын – Воткаын. Отын пиналъёс мобильной разработкаос лэсьтыны дышетско, алгоритмикаен но логикаен, программированилэн кылыныз тодматско. Тодэ вайытом, 2022-тӥ арын Удмуртиысь эшшо кык каръёсын «IТ-Куб» центръёс усьтозы. Тегъёс: Дышетон Ижкар Удмуртия школаос лэсьтськон ЯрославСемёнов | Дышетон но тодос |
Наталья Тетерина 23–24 тулыспалэ Удмуртиысь лулчеберетъя йӧскалык огазеяськонъёс куспын футзалъя (залын шудон футболъя) элькун чемпионат ортчоз. Со сярысь Калыкъёслэн эшъяськон юртсылэн пресс-службаез ивортэ. Чемпионатлэн ужпумез — калыкъёс куспын валанэз вӧлмытон, элькунысь лулчеберетъя йӧскалык огазеяськонъёслэсь эшлыко кусыпъёссэс юнматон но кужмо спортсменъёсты шараян Удмуртиысь Калыкъёслэн эшъяськон юртсылэн пресс-службаезӴошатскон лулчеберетъя «Металлург» дворецлэн спортъя огъетаз ортчоз. Чемпионатлэн радлыкез: 23-тӥ тулыспал 11.00 — Чемпионатэз сӥё-дано усьтон, пус чӧлтон; 12.00 — 20.00 — футбол шудонъёс. 24-тӥ тулыспал 11.00 — 18.00 — Йылпумъясь шудонъёс, вормисьёсты данъян. Ӵошатсконэз Удмуртиысь Йӧскалык политикая министерство, Калыкъёслэн эшъяськон юртсы но армянъёслэн «Урарту» огазеяськонзы радъяло. Тегъёс: Спорт Ижкар Удмуртия йӧслыкъёс | Спорт |
Майя Бывальцева Якшур-Бӧдья ёросысь Пушкар гуртын выльдэм лулчеберет юртэз усьтӥзы. Тупатъян ужъёс кы ар кыстӥськизы. Со сярысь Удмуртиысь тӧролэн но кивалтэтлэн пресс-службазы ивортӥз. 2021-тӥ арын ужъёслы 1 миллион манетлэсь трос коньдон висъязы. Отын вӧлдэтэз, выжез, борддоръёсты тупатъязы, электроезъёсты, ву кошкон гумыосты воштӥзы. Учкисьёслы залэ 50 пуконъёс басьтӥзы. 2020-тӥ арын липетсэ но верандаез выльдӥзы. Пушкарысь ивортодэтъя но лулчеберетъя центр озьы ик Маяк черкогуртын, Ванькагуртын, Кенервай, Кечшур гуртъёсын улӥсьёс понна ужа. Отын творчествоя но спортъя трос пӧртэм кружокъёс но секциос усьтэмын. Калык лулчеберет юртэн ортчытъяськись вожвылъяськонъёсы мыло-кыдо пыриське, концертъёсы, лыдзӥськонние ветлэ. Таяз арын куать толэзь ӵоже 48 ужрадъёс радъязы, отчы 3 сюрс 58 адями пыриськиз. Тегъёс: Лулчеберет Удмуртия тупатъянужъёс Якшур-Бӧдья | Лулчеберет но туризм |
Майя Бывальцева 2019-тӥ арын Удмуртиын йӧл вузанэз 10 процентлы будэтыны чаклало. Нош оглом толшор-шуркынмон ӵоже Удмуртиын 7,6 процентлы тросгес йӧл кыскизы. Элькунысь гурт возёсъя но сиён-юонъя министерствоын 11 толэзь ӵоже ужамлы йылпумъянъёс лэсьтӥзы, ивортэ удысэтлэн пресс-службаез. Туэ 11 толэзь ӵоже Удмуртиысь гурт предприятиос но фермер возёсъёс 693 сюрс 700 тонна йӧл кыскизы ни. Кылем арысь та вакытэн ик ӵошатыса, со 48 сюрс 800 тонналы яке 7,6 процентлы тросгес. Ар пумозь 740 сюрс тонна йӧл люкаськыны кулэ шуыса чаклало. Та дырлы тужгес трос йӧл сётӥзы Вавож (62 сюрс тонна пала), Шаркан (58 сюрс тонна пала) но Можга (48 сюрс тонна пала) ёросъёс. Элькунъя котькуд скаллэсь шорлыдын 5 сюрс 991 килограмм йӧл кыско. Шаркан ёросын 6 сюрс 467 килограммен люкаське Толшор-шуркынмон ӵоже переработкае 632 сюрс тонна пала йӧл келязы. Со 10 процентлы тросгес. Кылем арын сярысь туэ ар ӵоже ӟечлыко йӧл поттон 10 процентлы йылоз шуыса чакласькомы. Тазьы арлы быдэ будон асьмелы ик туж кулэ. Заводъёслэсь ужпумъёссэс лыдэ басьтыса, асьмеос элькунысь йӧл рынокез огсыр возьыны быгатомы: сырьёлы ёрмон но уз луы, мултэс уз но люкаськы. Вуоно арын Ветеринарияя валтӥсь управлениен ӵош йӧллэсь ӟечлыксэ эскеронъя программа борды басьтӥськиськомы Ольга Абрамова, Удмуртиысь гурт возёсъя но сиён-юонъя министрТуннэ заводъёс 1 килограмм йӧлэз шорлыдын 23 манет 91 коньыен басьто, кылем арын сярысь со 1 манет 82 коньылы тросгес. Министрез кунян будэтон ласянь кылдэм югдур сюлэмшугъяськытэ. Али элькунын 100 скаллы шорлыдын 70,2 кунян усе. Та ласянь тужгес ӟеч ужало Глаз, Шаркан, Вавож, Эгра но Алнаш ёросъёсын. Начар югдур Красногорск но Камбарка ёросъёсын. Со дыре ик пусйымонэз но вань, гурт возёсъёс кунянъёссэс кык толэзь тырмытозязы ӟеч сюдыны-утялтыны дышизы, соин валче пудозы уй-нуналскын 721 граммлы куаё. 2020-тӥ арын пудо гидъёсты тупатъян но пуктон понна субсидиос висъян азьланьтӥськоз. Али валатэтэ (положение) ватсан-тупатонъёс бордын ужало. Одно быдэстоно куронъёс пӧлын скал уллёез будэтон уз луы ни. Озьы возёсъёслы скалъёссэс ватыса возьыны но соосты гид пуктэмзы бере гинэ отчётъёсазы пыртыны кулэлык быре. Озьы выро вал субсидия басьтон понна. Нош вуоно арын федерал юрттэт сӥльлы сюро таза пудо, ыж, кеч вордӥсьёслы но висъяськоз Ольга Абрамова, Удмуртиысь гурт возёсъя но сиён-юонъя министрСо сяна, вуон арын гурт возёсъёслы племзавод яке репродуктор инлык сётонъя ужоскетъёс федерацилэсь улосвылъёслы выжо. Озьы элькун ачиз лыдметъёс кылдытоз но ӵектонъёссэ Россиысь гурт возёсъя министерствое келялоз. Тодэ вайытом, 2019-тӥ арын Удмуртиысь укмыс ёросъёсын 17 выль скал гидъёсты усьтӥзы ни. Тегъёс: Вавож Шаркан Удмуртия гуртвозёс йӧл пудо гуртвозёсъяминистерство ОльгаАбрамова 100ар | Гурт возёс |
Туспуктэм: vk.com (Александр Бречалов) Наталия Сильвестрова Воткаын бадӟымъёслы эмъюртэз но Можгаын нылпи эмъюртэз пуктон ужъёсты йылпумъязы. Пациентъёсты оштолэзе, тӥрлыкез пуктэм но кулэ ужкагазъёс басьтэм бере, кутыны кутскозы. Со сярысь Удмуртиысь тӧролэн но кивалтэтлэн пресс-службазы ивортӥз. Эмъюртъёсты «Здравоохранение» йскалык ӵектос улсын пуктӥзы Воткаысь эмъюрт карысь но ёросысь 60 сюрс пала адямиез эскероз, Нунал ӵоже 630 пациентэз кутыны чакламын. 9,6 сюрс квадрат метр быдӟалаем ньыль этажъем выль юртын флюрографен но рентген-аппаратэн диагностика ортчытон кабинетъёс, лаборатори лэсьтозы, хирурги ёзэслэсь ужзэ радъялозы. Паласькись лек вирус инфекциосын висисьёслы нимаз пыронэн «горд зона» радъяны чаклало. Кыкетӥ этажын терапевтической ёзэт ужалоз, куинетӥ этажын – сюбег ӧръёсъя эмчиос. Со сяна, выль эмъюртэ нылкышно консультаци, ку но венерологи ёзэт, лаборатори, функциональной диагностикая ёзэт выжозы. Можгаысь нылпи эмъюртэ али пӧртэм юртъёсы интыяськем ёзъёсты огазеялозы. Выль юртлэн быдӟалаез – 7 сюрс квадрат мертлэсь трос. Татын смена куспын 300 пичи пациентэз эскерыны быгатозы. « Нылпи эмъюртын пиналъёслы но соослэн анай-атайёссылы каньыл мед лоуз шуыса тыршимы. Таза но висись нылпиосты эскерон нимаз ортчытъялозы, озьы ик висёнъёсты алон ёзэтэ нимаз пырон чакламын. Ньыль этажъем выль юртын кык лифт ужалоз – адямиосты нуллӥсь но котыръёсты нуллӥсь. Нимысьтыз пандусъёс но коляскаосын пыронъёс чакламын. Эмъюртлэн котькуд этажаз коляска возён интыос, нылпиосты сюдон но шудон комнатаос радъязы. Озьы ик урамын нылпиослы шудон пощадка лэсьтыны малпамын » Татьяна Денисова, Можга ёрос эмъюртысь валтӥсь эмчилэсь ужзэ быдэсъясь Тодэ вайытом, Удмуртиын 2022-тӥ арын сизьым эмъюртъёсты тупатӥзы. Тегъёс: Тазалык эмъяськонниос лэсьтӥськон Удмуртия Вотка Можга | Лэсьтӥськон |
Туспуктэм: Григорий Фомин Анжелика Тихонова корреспондент 28-тӥ пӧсьтолэзьысен 1-тӥ гудырикошконозь Удмуртиын нюлэсъёсын тылпу потонлы 4-тӥ классъем кышкытлык луоз. Со сярысь улосвыл Гидрометцентр вылэ чӧлскыса элькунысь Граждан оборная но шуэрес учыръёсъя ӧри ивортӥз. Тылпуосты алон понна нюлэсъёсын уг яра: тылскылыны; жуг-жаг куяны; кӧс турын вылэ шырпу яке тамак пум куяны; ӝуаны быгатӥсь суретъёсын пыӵатэм ӟустариосты келляны; турынэз сутыны, шашыез кенжытъяны; ӟенеликъёсты но пияла пырыосты шунды шоры келляны; пӧйшурасьёслы – ӝуась яке ӵындӥсь пыӵал-тӥрлыкъёсты ужазы кутыны. Тылпу потон учырез синйылтыку, 112 номеро телефонъя ивортоно. Тодэ вайытом, Удмуртиын тылпу потонлы кышкытлыко вакыт 22-тӥ оштолэзе кутскиз. Тегъёс: Ижкар Удмуртия инкуазь тылпу | Инкуазь |
Майя Бывальцева Ижкарын улӥсьёс пӧлын тросгес нылкышноос. Воргоронъёс шӧдскымон ӧжытгес. Со сярысь ивортэ Удмуртстатлэн пресс-службаез. «10 нылъёслы статистикая 8 гинэ пиос луо», — верамын удысэтлэн ивортоназ Та дыре Удмуртилэн шоркараз 643 сюрс 800 адями улэ. 2010-тӥ арысен шоркарын улӥсьёслэн лыдзы 16 сюрс адямилы яке 2,5 процентлы йылӥз. 58,4 процентэз — ужано арлыдъем муртъёс (16–59 аресъем воргоронъёс но 16–54 аресъем нылкышноос), 22,8 процентэз — ужано арлыдысь потэмын ни, 18,8 процентэз ужано арлыдозь вуымтэ. Кылем арын шоркарын 9 сюрс 783 нылпиос вордскизы. 1 сюрс адямилы 15,2 нуны вордске, со элькунын сярысь тросгес (14,6 адями). Со дыре ик, Ижкарын улонысь кошкисьёс но ӧжытгес — 1 сюрс адямилы 11,4 мурт (элькунъя 12,9 адями). Вордскемъёс чотын калыклэн лыдыз йылэмъя, Ижкар элькунысь муниципал кылдытэтъёс пӧлын кыкетӥ интыын мынэ, азьпалан Дэри ёрос гинэ. Тегъёс: Ижкар Удмуртстат Статистика Удмуртия Мерлык | Мерлык |
Майя Бывальцева Шимучыръёсын эмъюрттэт сётонъя центр кылдытэмын луоз Удмуртиын. 30-тӥ инвожое сыӵе пуктэт кутэмын вал терроризмен нюръяськонъя ӧрилэн Пичи Пургаын ортчем кенешоназ. Элькунамы сяна, али сыӵе центръёс Приволжск федерал округысь ваньмаз улосвылъёсын вань ни. Та дырлы улосвыл кивалтэтлэн косэмезлэн ӵектосэз дасямын. Соя ёзэслы инъет карыны чакламын ӝог эмъюрттэт сётонъя элькун станциез. «Соин кивалтоз ӝог эмъюрттэт сётонъя станцилэн валтӥсь эмчиезлэн воштӥсез. Отын 24 ӧнерчиос, ӝог эмъюрттэт сётонъя 2 автомобильёс луозы», — вераз Удмуртиысь тазалыкез утёнъя министр Алексей Чуршин. Солэн верамезъя, кышкытлык вайыны быгатӥсь объектъёс элькунын али ӧжыт ӧвӧл — чугун сюрес, авиалиниос, М-7 федерал трасса, Кам шур, Воткаысь ГЭС но Кизнерын хими ожтӥрлыкез быдтонъя завод. Удмуртиын шимучыр кылдонлы кышкытлык вань, сыӵе учырын вакчи дыр куспын эмъюрттэт сётыны кулэ. «Милям АДИС программа ужа — эмъюрттэтлы кулэяськисьёсты диагноззыя люкон. Сое МЧС-лэн ивтортодэтъя сӧзнэтъёсыныз огазеямы ке, со элькунамы кылдэм пӧртэм шимучыръёсын ыштонъёсты кулэстыны луонлык сётоз», — ватсаз Чуршин. Ӝог эмъюрттэт сётонлэн, МЧС-лэн но мукет ёзэсъёслэн кусыпъёссы али но радъямын, но Шимучыръёсын эмъюрттэт сётонъя центр кылдытэм бере солэн пайдалыкез эшшо будоз. Центрез возьыны 14 миллион 110 сюрс манет кулэ луоз. Но со ӝог эмъюрттэт сётонъя станцилэн ёзэз луоз бере, ватсаса 7 миллион 500 манет кулэ. «Ӵектонлы дурбасьтыны кулэ. Шимучыръёсын эмъюрттэт сётонъя центр кылдытоно. Верам ӵектонъёсты кивалтэтын эскероно. Мон уг вераськы, таяз арын ик ваньзэ лэсьтом шуыса, но малпаськыны кулэ. Бюджетэз кутыку коньдон но чаклано», — куриз Удмуртилэн тӧроез Александр Соловьёв. Со сяна, эмъюмъёсын резервез паськытатыны луонлыкъёсты эскерыны чакламын, лыдэ басьтоно шимучыръёс дыръя кулэ луисьёссэ но. Элькун министерстволэн чотамезъя, солы 8 миллион манет кулэ луоз. Озьы ик эскеризы шугадӟонэ шедемъёсты нуллыны вертолёт басьтон ужпумез но. Нимысьтыз тӥрлыкен техника 100 миллион манет тыр усёз. МЧС-лэн элькунъя Валтӥсь управлениезлэн аслаз вертолётэз ӧвӧл. Улосвыллэн тӧроез та ужпумез ӵошен эскерыны ӵектӥз. Удмуртиысь тазалыкез утёнъя министерство ивортэмъя, 2016-тӥ ар кутсконысен элькунын шимучыръёсын 73 адями быриз. Тегъёс: Тазалык МЧС Удмуртия АлексейЧуршин Тазалыкезутёнъяминистерство АлександрСоловьёв ПичиПурга | Тазалык |
Премилэн вожвылъяськонэзлэн йылпумъян люкетаз 25 шоръёзо ӧнер дышетсконниосысь 100 студентъёс вормон понна нюръяськизы Майя Бывальцева Удмуртиысь студентъёс «Студент года – 2023» огъяросси премилэн «Добровольческое объединение года» номинацияз вормизы. Со сярысь элькун тӧролэн но кивалтэтлэн пресс-службазы ивортӥз. Вормисьёс пӧлын Юлия Лесникова, Анастасия Вахрушева, Мария Желдубина но Игорь Жарких. Ижысь промышленностья но экономикая колледжын дышетскисьёс ньыль эскеронъёс пыр потӥзы: дышетсконниенызы тодматӥзы, визьзэс сыназы, мастер-класс ортчытӥзы но ӵектос дасянъя дышетонэ пыриськизы. Премилэн вожвылъяськонэзлэн йылпумъян люкетаз 25 шоръёзо ӧнер дышетсконниосысь 100 студентъёс вормон понна нюръяськизы Вожвылъяськонын вормисьёс «ПроДоброИПЭК» волонтёр отрядэ пыро. Кык ар талэсь азьло кылдытэм отрядэ 60 адями ялан пыриське, соос 300-лэсь трос ужрадъёс ортчытӥзы. Озьы ик соос «Кот и пёс» приютэз бурд улазы басьтӥзы. Озьы ик егитъёс «СПОдвижники» акцилы кутскон сётӥзы. Соос нимысьтыз ожгар ужрадэ пыриськисьёслы юрттэт сётон понна шоръёзо ӧнер дышетсконниосты огазеязы. Табере студентъёс адӟиськонтэм карись сетьёс, пичи гуръёс лэсьто, геройёслы сӥзем видео но стендъёс кылдыто, ожгарчиослэн семьяоссылы юртто. «ПроДобро ИПЭК» отряд шоръёзо ӧнер дышетсконниосын но школаын добровольчествоез азинтон понна ӵектос гожтӥз но сое улонэ пыӵатон понна «Росмолодежь. Гранты» вожвылъяськонын 600 сюрс манет утӥз. Ватсалом, кылем арын «Студент года» премилэн финалаз Ижысь промышленностья но экономикая колледжысь Юлия Казакова «Председатель совета обучающихся года» номинациын вормиз, Удмурт кун университетысь КАССЕТА MEDIA «Студенческое медиа года» ӧрын 3-тӥ степенё лауреат луиз. Тегъёс: студентъёс шорёзоӧнердышетсконниос вожвылъяськон Удмуртия | Дышетон но тодос |
Майя Бывальцева Анай капиталлы сертификатэз Удмуртиын улӥсьёс электрон амалэн басьтыны быгатозы. Элькунлэн тӧроеныз Александр Соловьёвен пумиськонлы йылпумъянъёсъя 15-тӥ куарусёнэ со сярысь ивортӥз Россиысь Пенси фондлэн правлениезлэн кивалтӥсез Антон Дроздов. «Милям электрон кусыпъёсъя юанмы вал на. Кылсярысь, таяз арын кутэмын кат, кудӥзъя анай капиталлы сертификатэз яке тазьы, яке электрон амалэн басьтыны луоз», — вераз Антон Дроздов. Пенси фондлэн тӧроез верамъя, кунмуртъёс куриськонэн вазиськыны быгатозы пӧртэм юрттӥськет сётонъя центре (МФЦ), отын пумкылъян кутэм бере коньдон тыремын луыны быгатоз. Чакланъёсъя, со юрттӥськетлэсь ӟечлыксэ будэтыны, адямиослэсь дырзэс но удысэтъёслэсь коньдонзэс шыръяны кулэ. Тодэ вайытом, али анай капиталысь 25 сюрс манетсэ басьтыны луэ (кинлэн со уже кутымтэ на). Тегъёс: Мерлык Удмуртия анайкапитал МФЦ АлександрСоловьёв Пенсифонд | Мерлык |
Майя Бывальцева 10-11 толшоре Уфаын анай кылъёсъя элькун олимпиадаос ортчизы, соос пӧлын удмурт кылъя но литературая, ивортэ Башкортостанысь Дышетонъя министерстволэн пресс-службаез. Бигер, пор, удмурт но чуваш кылъя но литературая олимпиадаосы 8-11 классъёсын дышетскись 215 пиналъёс пыриськизы. Соос сочинение гожтӥзы, анай кылъя но литературая визьсынанын тодон-валанъёссэс эскеризы, вераськонэз радъяны быгатэмзэс (диалог) возьматӥзы. Ужъёсты дунъям бере удмурт кылъя но литературая олимпиадаын вормисе потӥзы Татышлы ёросысь Кальтяево школаысь Наталья Гарифьянова но Улысь Балтач школаысь Вилиана Сергеева, Янаул ёросысь Сандугач школаысь Есения Куснимарданова. Башкортостанысь дышетонъя министрлэн воштӥсез Альфия Галиева верамъя, анай кылъя но литературая олимпиадаослэн муниципал люкетазы пыриськисьёслэн но вормисьёслэн лыдзы арысь аре тросгес луэ, озьы улосвыл люкетаз ялан уногес пиналъёс вуо. «Со возьматэ, пиналъёслэн асьсэ анай кылзэс но литературазэс дышетыны тунсыксы вань шуыса», - пусйиз Галиева. Элькун олимпиадаын вормисьёс та тодметъёсъя улосвылкуспо олимпиадаосы пыриськозы. Тегъёс: Дышетон пиналъёс Башкирия удмуртъёс удмурткыл | Дышетон но тодос |
Майя Бывальцева Удмуртиысь ваньмыз сямен ёросъёс юосты утялтыны кутскизы ни. 8-тӥ гудырикошконлы бусыосы потымтэ на вал Сюмси но Яр ёросъёс гинэ, ивортэ элькунысь гурт возёсъя но сиён-юонъя министерстволэн пресс-службаез. Улосвылъя 29,5 гектар кутсамын, со чакламезлэсь 8 процент. Сарапул ёросын 16 процентэз тысё юоссы утялтэмын, Грак ёросын — 15, Ува, Кизнер но Алнаш ёросъёсын — 14 процентэз. Юлэн ӟечлыкезъя азьпалан Можга ёрос — отын котькуд гектарысь 33 центнерен ю-тысь жильдо. Элькунъя шорлыдын 21 центнер люкаське (кылем арын 17 центнер вал). Озьы ик та дыре пудо сиён дасян ужъёс азьланьтӥсько. Али одӥг пудо йырлы быдэ 22,5 центнер сиён дасямын, чакламын 26 центнер. Нош Эгра ёросын 32,8, Сюмси ёросын 30,7, Можга ёросын 29,1 центнерен люкамын ни. Элькунысь дас ёросъёс толйись юосты кизьыны кутскизы ни, тямысэз — музъемез кын улэ гырыны. Тегъёс: Удмуртия гуртвозёс бусыужъёс | Гурт возёс |
Майя Бывальцева Россиысь валтӥсь следователь Александр Бастрыкин куремъя, 9-тӥ толсуре патерлэсь усьтонзэ сётӥзы бырем Андрей Касимовлэн анаезлы Удмуртилэн тӧроез дорын ортчем приёмын. Сое сётӥз удысэтлэн тӧроезлэн юрттӥсез Игорь Комиссаров, ивортэ кунысь Следствиосъя комитетлэн элькунысь Следствиосъя управлениезлэн пресс-службаез. Озьы ик нылпи творчествоя арлы быдэ радъяськись конкурслы йылпумъянъёс лэсьтӥзы. Пинал героез буре ваёнлы сӥзем ужрадэ 300-лэсь трос ужъёс вуизы. Туннэ ик нюръяськонъя Андрей Касимовлэсь нимзэ нуллӥсь турнир ортчиз. Отчы элькунысь но бускель улосвылъёсысь 10 команда пыриськиз, оглом 250 адями. Тодэ вайытом, 2014-тӥ арын 28-тӥ коньывуонэ Балезиноын педофил Константин Русских кык нылпиосты вииз: 13 аресъем Андреез но 11 аресъем Александраез Касимовъёсты. Йыртэмасез кӧня ке нунал ортчыса ӝегатӥзы. Допросын со ӧз сеськы. Озьы ик следовательёслы вераз, пияш сузэрзэ пумозяз утьыны выриз шуыса. 2015-тӥ арын куартолэзе суд сое быдэс улонэзлы пытсэт сьӧры келяз. Али Константин Руссикх Соль-Илецкысь нимысьтыз радэсъя колониын пуке. Ар талэсь азьло, Атыкай музъемысь геройёслэн нуналзылы сӥзем сӥё-дано приёмын, Россиысь Следствиосъя комитетлэн кивалтӥсез Александр Бастрыкин бырем Андрей Касимовлы «За спасение погибавших» медаль сётӥз. Данъетэз солэн анаез Любовь Касимова басьтӥз. Берлогес пияшлэн школаяз солэсь нимзэ нуллӥсь кадет класс усьтӥзы. Тегъёс: Мерлык Ижкар Удмуртия АлександрБастрыкин пиналъёс следствиосъякомитет | Мерлык |
Туспуктэм: Руслан Нуриахметов Майя Бывальцева 2022-тӥ арын 2-9 коньывуонэ Сочиын паралимпиецъёслэн гужем шудонъёссы ортчозы. «Мы вместе. Спорт» ужрадэ Россиысь, Белоруссиысь, Армениысь но Туркменистанысь 850-лэсь трос спортсменъёс пыриськозы. Со сярысь Удмуртиысь тӧролэн но кивалтэтлэн пресс-службаез ивортӥз. Ӵошатсконъёс спортысь укмыс амалъёсъя мынозы: капчи атлетика, уян, ӝӧквыл теннис, пукыӵысь ыбылӥськон, паратхэквондо, коляскаын пукыса фехтование, церебральной параличен курадӟисьёс пӧлын футбол шудон, шашки но шахматы. Россиысь паралимпи комитетлэн улосвыл ёзэтэзлэн кивалтӥсез Олег Погодин верамъя, Удмуртиын параспортсменъёслы дасяськыны вань луонлыкъёс кылдытэмын. Элькунлэн командаяз 120-лэсь трос адями пыре, 15 пала спортсменъёс Россилнэ сборнояз шедемын. « Югдур шоры учкытэк, параатлетъёсмы вань стартъёслы дасясько. Соос Сочиын паралимпиецъёслэн гужем шудонъёссылы но мыло-кыдо дасясько. Ми вань амалъёсы пыриськом шуыса малпасько » Олег Погодин, Россиысь паралимпи комитетлэн улосвыл ёзэтэзлэн кивалтӥсез Россиысь кивалтэтлэн тӧроезлэн воштӥсез Дмитрий Чернышенко озьы ик ивортӥз, мукет кунъёсысь но (ШОС, БРИКС, СНГ кылдытэтъёсы пырись) спортсменъёслы но пыриськыны луонлык сётон пумысен уж мынэ. Тодэ вайытом, 18-21 южтолэзе Ханты-Мансийскын паралимпиецъёслэн «Мы вместе. Спорт» тол шудонъёссы ортчизы. Куасэн бызьылонъя, биатлонъя, гурезьысь куасэн нискыланъя, кляскаын кёрлингъя, следж-хоккейя ӵошатсконъёсы Россиысь, Белоруссиысь, Армениысь, Таджикистанысь, Казахстанысь 140 пала спортсменъёс пыриськизы. Удмуртиысь куасэн бызьылӥсь но биатлонист Владислав Лекомцев ньыль медаль утӥз, следж-хоккеистъёс Россилэн нырысетӥ командаеныз зарни медальёс басьтӥзы. Тегъёс: Россия Спорт ӵошатсконъёс Удмуртия Паралимпиада | Спорт |
Туспуктэм: Константин Вознесенских Анжелика Тихонова корреспондент Удмуртиысь зоопаркын морской котикъёслэн кык пиоссы вордӥськизы. Со сярысь ужъюртлэн «ВКонтакте» мерлыко вотэсысь бамаз ивортӥзы. Та дыре зоопаркын ужасьёс нуныослы ныл но пи ним ӵектыны дэмлало. Нимъёс одно ик «Л» букваысен кутскыны кулэ. Ӵектонъёсты чӧлсконпусъя кельтыны луэ. Тодэ вайытом, кемалась ик ӧвӧл зоопаркын тӧдьы кучыранъёслэн пиоссы потӥзы. Тегъёс: Зоопарк Удмуртия Ижкар пӧйшуръёс | Мерлык |
Наталья Тетерина Калыккуспо олимпи комитет Удмуртиысь куасэн бызьылӥсез Максим Вылегжанинэз Пхёнчханын ортчись Олимпи шудонъёсы ӧз ӧтьы. Кызьы ивортэмын комитетлэн сайтаз, таӵе пумкылъян Россиысь 15 спортсменъёс но тренеръёс ласянь кутэмын. Спортъя арбитраж суд асьме куасэн бызьылӥсез шонере поттӥз ке но, МОК лыдъя, судлэн пумкылъянэз рос-прос валэктэмын ӧвӧл шуыса. Калыккуспо олипми комитетлэн ёзчиосыз малпамъя, судлэн пуктэтэз спортсменъёслэсь допинглы пумитъяськон куронъёсты тӥянын янгыш луыны быгатэмзэс уг палэнты. Спортъя арбитраж суд Россысь 28 атлетъёслэсь дисквалификацизэс палэнтэм бере, соос Кореяын ортчись Олимпиадае пыриськон понна куриськонъёс ыстӥзы вал. Тодэ вайытом, Вылегжанин но мукетъёсыз куасэн бызьылӥсьёс, Сочиын ортчись Олимпиадаын допинглы пумитъяськон куронъёсты тӥямен янгыше уськытыса, калыккуспо ӵошатсконъёслэсь 2016-тӥ ар пумын палэнтэмын вал. 2017-тӥ арын шуркынмонэ МОК соосты янгыш кариз, Сочиын утэм медальёссэс талаз но Олимпи шудонъёслэсь пыраклы палэнтӥз. Со дыре ик та спортсменъёслэн одӥг пробазы но допингез ӧз возьматы. Тегъёс: Спорт Олимпиада МаксимВылегжанин Удмуртия куасэнбызьылон куас | Спорт |
Майя Бывальцева 2-6 пӧсьтолэзе Сьӧлтаын XXVIII Элькун гужем гурт шудонъёс ортчозы. Бадӟым ужрадлы дасяськемзы сярысь ивортодэтъя «Удмуртия» агентстволы Сьӧлта ёрос администрациысь физкультурая, спортъя но егитъёсын ужан политикая ёзэтлэн кивалтӥсезлэн воштӥсез Надежда Хитрина вераз. Выль ӵектосъя милям туж бадӟым ФОК луоз, 500 адямилы чаклам трибунаосын. <…> Вылӥяз ватсаса залъёс луозы: фитнеслы, нюръяськонлы, ӝӧквыл теннислы. Кулэяськон солы туж бадӟым, милям спортзалъёсмы уг тырмо. Пиналъёслы но умой луоз, малы ке шуоно физкультурая урокъёсын 2-3 классэн занятиос ортчо вал. Выль юртын выжъёс вӧлдэмын ни Надежда Хитрина, Сьӧлта ёрос администрациысь физкультурая, спортъя но егитъёсын ужан политикая ёзэтлэн кивалтӥсезлэн воштӥсезВыль стадионын футбол бусы (90х60), бызьылон сюрес (400 метр), тэтчаны гу но шальы лэзьян инты луоз. Футбол бусыез ӵошкыттӥзы ни, туннэ шобыртыны кутскизы. Собере бызьылон сюресъёс лэсьтыны кутскозы. Трибунаос лэсьтэмын ни, пуконъёс басьтомы на Надежда Хитрина, Сьӧлта ёрос администрациысь физкультурая, спортъя но егитъёсын ужан политикая ёзэтлэн кивалтӥсезлэн воштӥсезЭлькунлэн ёросъёсысьтыз лыктӥсь гурт спортсменъёслы интыос пусъемын. Тросэз Сьӧлтаысь шоръёзо школаын улозы, озьы ик начальной школаын, куиняз нылпи садъёсын, искусствоосъя школаын. Ваньмыз соос спорт объектъёслы матын, пусйиз Надежда Хитрина. Сӧлтаын Элькун гужем гурт шудонъёслы дасясько 6 фото Гурт шудонъёс азьын черкогурт но чебертӥське. Кык ар талэсь азьло ай милям номырмы но ӧй вал. Табере туж чебер фонтанмы вань, одӥг ёросын но сыӵеез ӧвӧл – тылъёсын пиштэ! Выльдэмын ӵошатсконъёсты ортчытон объектъёс. Ёросысь лулчеберет юрт югдытэмын, со элькунын одӥгез устоез, карын но сыӵеез ӧвӧл Надежда Хитрина, Сьӧлта ёрос администрациысь физкультурая, спортъя но егитъёсын ужан политикая ёзэтлэн кивалтӥсезлэн воштӥсезXXVIII Элькун гужем гурт шудонъёслэн ибырвесез (талисманэз) Гоша гондыр луоз. Тодэ вайытом, 31-тӥ куартолэзьысен 2-тӥ инвожоозь Глазкарын Удмуртиысь каръёсысь ужась коллективъёслэн 9-тӥ гужем спартакиадазы ортчоз. Тегъёс: Спорт Удмуртия гуртшудонъёс Сьӧлта | Спорт |
Туспуктэм: Константин Вознесенских Майя Бывальцева Удмуртиысь ожгар комиссариат Быдӟым Атыкай ож аръёсы бырем ожгарчилэсь ӵыжы-выжыоссэ утча. Солэсь лысьӧмъёссэ туэ оштолэзе шедтӥзы. Со сярысь Ижкар адимнистрацилэн пресс-службаез ивортӥз. Солдатлэн медальонэзъя тодмо луиз: Мерзляков Аркадий Петрович вордскемын Сарапулын 1916-тӥ арын, ож кутскемлэсь азьвыл Ижкарысь М. Горький нимо ульчаысь 1 номеро юртысь 235 номеро квартираын улӥз. Горд армие 1941-тӥ арын 12-тӥ инвожэое басьтӥзы. 1941-тӥ арын тослуре ивортэк ышиз. Кышноез – Шмыкова Екатерина Ерофеевна. Аркадий Мерзляков сярысь ивортон Ижысь Октябрь ёрослэн буре ваён книгаяз вань. Ожгарчилэсь ӵыжы-выжыоссэ утчало солэн бырем но ватэм интыез сярысь ивортон понна. Вазиськоно Ижысь Выборная ульчаысь 19 номеро юртысь 9-тӥ висъетэ, телефон номер 71-26-37. Аркадий Мерзляковлэсь лысьӧмъёссэ Тюмень улосвылысь утчаськисьёслэн отрядъёссы Новгород улосвылысь Старая Русса ёросысь Дубки гурт вӧзысь ожмаськон интыосысь Горд армиысь мукет солдатъёслэн лысьӧмъёсынызы ӵош шедьтӥзы. Тодэ вайытом, Ижкарын Буре ваён но кайгырон нуналлы сӥзем пӧртэм ужрадъёс ортчозы. Тегъёс: БыдӟымАтыкайож Ижкар ожгарчиос Удмуртия | Мерлык |
Туспуктэм: vk.com (ИРО УР) Майя Бывальцева 30-тӥ южтолэзе Удмуртиын анай кылъя но литературая дышетӥсьёс пӧлын ӧнер устолыкъя огъяросси вожвылъяськонлэн элькун люкетэзлэн куинетӥ йылпумъясь турез ортчиз. Отчы вить адями пыриськиз. Со сярысь Дышетонэз азинтонъя институтлэн «ВКонтакте» мерлыко вотэсысь бамаз ивортӥзы. Карысь школаосын урокъёс ортчытэм бере, устоосыз пӧлы удмурт кылъя кык дышетӥсьёс шедизы – Кузебай Герд нимо йӧскалык гимназиысь Наталья Воронова но Ува ёрсоысь Жужгес школаысь Светлана Митрофанова. Соос сяна методикая мастерскойын ас ужан ужан амалъёсызы тодматӥзы Юкаменск ёросысь бигер кылъя дышетӥсь Марьям Арасланова, Сюмси но Красногорск ёросъёсысь ӟуч кылъя дышетӥсьёс Елена Богова но Татьяна Санникова. Вормисьлэсь нимзэ оштолэзе сӥё-дано пусъён ужрадын шараялозы. Элькунысь устоез анай кылъя но литературая дышетӥсь 2023-тӥ арын куарусёнэ огъяросси вожвылъяськонэ пыриськоз. Тегъёс: Удмуртия дышетӥсьёс вожвылъяськон удмурткыл | Дышетон но тодос |
Майя Бывальцева Удмуртия Россиысь куинь тужгес шудо улосвылъёс пӧлы шедиз. Рейтинг 2017-тӥ арысь инвожолы йылпумъянъёсъя кылдытэмын, ивортэ «Медиалогия». Лыдмет кылдытэмын мер вотэсъёсын улосвыллэн «шуд» («счастье») кылын артэ пумиськылэмезъя. Рейтингез кылдытӥсьёс Facebook, Twitter, Вконтакте, Instagram, LiveJournal но мукет интернет-сайтъёсысь гожъямъёсты учкизы. Эскерон понна быръем ивортонъёс пӧлысь 4,25 процентэз Удмуртилы сӥземын. Нырысетӥ инты басьтӥзы Москва но Санкт-Петербург. Удмуртия бере тужгес шудо улосвылъёс пӧлын Крым, Приморск шаер, Новосибирск улосвыл, Татарстан, Москва, Свердловск но Тюмень улосвылъёс. Тегъёс: Мерлык Удмуртия рейтинг | Мерлык |
Анжелика Тихонова корреспондент Ижкарысь 16 шоръёзо школаосын 1 сюрс 389 пиналъёс удмурт кылэз дышето, вить школаосын 555 нылъёс но пиос - бигер кылэз. Со сярысь 6-тӥ тулыспалэ Йӧскалыккуспо но осконкуспо герӟетъёсъя консультаци кенешлэн пумиськоназ элькун шоркарлэн тӧроез Олег Бекмеметьев вераз. ивортэ Ижкар администрацилэн пресс-службаез ивортэ. Ижкарын йӧскалык кусыпъёсты юнматон уже нылпи садъёс, дышетон, лулчеберет но егитъёсын ужан политикая ужжъюртъёс, музейёс, мер но вӧсьбур огазеяськонъёс пырисько. Озьы ик муниципал кылдытэт коммерци луисьтэм огазеяськонъёсын кусып возе. Лулчеберетъя муниципал ужъюртъёсын творчествоя укмыс йӧскалык коллективъёс ужало. Лыдӟетъюртъёс пӧртэм ужрадъёс радъяло, кылсярысь, Анай кыллэсь нуналзэ, Этнографи диктант ортчытъяло но мукет. Кылем арын Ижкарын йӧскалык шулдыръяськонъёсы, соос пӧлын Гербер, Виль, 180 сюрслэсь трос адями пыриськиз Ижкар администраци шоркарлэсь туссэ кылдытонын но кык кылэз кутыны тырше, кылсярысь, ивор вӧлмытӥсь баннеръёсты ӟуч но удмурт кылын лэсьто. Кылем арын куартолэзе шоркарын «Укрепление межнационального мира и согласия, реализация иных мероприятий в сфере национальной политики на муниципальном уровне» темая улосвылкуспо котырес ӝӧк ортчиз. Кун йӧскалык политикаез улонэ пыӵатонын устоосыныз ужан амалъёсыны Удмуртиысь но Волга котырысь улосвылъёсысь ыстэм муртъёс тодматӥзы. Вань вылӥ верам ужрадъёслы луыса Ижкар «Укрепление межнационального мира и согласия» номинациын «Лучшая муниципальная практика» огъяросси вожвылъяськонын вормисе потӥз. Ижкар – трос йӧслыкъем кар. Берпуметӥез калыкез лыдъян-гожтонъя, Удмуртилэн шоркараз тупаса но ог-огзэс гажаса 130-лэсь трос йӧслыкъёс уло. Милям ужпуммы – таӵе аспӧртэм удысын ужамы пайдалыко ужъемышъёс басьтон Олег Бекмеметьев, Ижкарлэн тӧроез2020-тӥ арын Консультаци кенешлэн ёзчиосыз сьӧрлось лыктэм муртъёсты татын улон ӧре пыртон амалъёсты, анай кылъя но литературая дышетӥсьёсты дасян, воскресной школаослэн ужамзы сярысь ужпумъёсты эскерыны чаклало. Кенешон пумын дышетон юртъёслэн, лыдӟетъюртъёслэн, мер огазеяськонъёслэн кивалтӥсьёссылы, дышетӥсьёслы но карын улӥсьёслы йӧскалыккуспо но осконкуспо политикаяез улонэ пыӵатонэ мыло-кыдо пыриськемзы понна таукарон гожтэтъёс сётӥзы. Тегъёс: Лулчеберет Дышетон Ижкар Удмуртия удмуртъёс йӧслыкъёс ОлегБекмеметьев йӧскалыкполитика | Мерлык |
Майя Бывальцева 16-тӥ коньывуонэ Ижкарын Калыкъёслэн эшъяськон юртазы Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтэныз Удмуртилэн кунлыкезлы 100 ар тырмонлы поттэм книгаосын онлайн амалэн тодматон ортчоз. Со сярысь ужъюртлэн пресс-службаез ивортӥз. Ужрад «Удмуртилэн кунлыкезлы 100 ар: инъет вакытъёсыз но азинскон луонлыкъёс» калыккуспо форум улсын радъяське Книгаослэн авторъёссы – удмурт кылосбуръя но Ураллэн но Полжьелэн историезъя валтӥсь ӧнерчиос. Тодматоно книгаос пӧлын: - кык томъем Ӟуч-удмурт кыллюкам (Ижкар, 2019); - Русских Т. Н. «Коммуникативное поведение современных удмуртов: монография» (Ижкар, 2019); - Воронцов В. С., Касимов Р. Н., Черниенко Д. А. «Современные этнополитические процессы и межнациональные отношения в Удмуртии: коллективная монография» (Ижкар, 2020); - Пислегин Н. В., Чураков В. С. «Населенные пункты Удмуртского Прикамья XVII – середины XIX в» (Ижкар, 2020); - Верещагин Г. Е. «Собрание сочинений: В 6-ти т. Т. 6. Кн. 4. Русско-вотский словарь. (Памятники культуры)» (люказ Ившин Л. М.) (Ижкар, 2020) Книгаослэн авторъёссы но люкасьёс тодосъя ужзылы валтӥсь йылпумъянъёс лэсьтозы, валтӥсь люкетъёсыз, тужгес тунсыко учыръёс сярысь вералозы. Со сяна, ужрадын институтлэсь куд-ог изданиоссэ каръёсысь но ёросъёсысь лыдӟиськонниосы сётон амалъёсты эскерозы Трансляция 10 часын кутскоз. Итӥськыны чӧлсконпусъя луоз. Тодэ вайытом, Удмуртилэн кунлыкезлы 100 ар тырмонлы калыккуспо форум элькунын 30-тӥ коньывуонозь мыноз. Тегъёс: Мерлык Ижкар Удмуртия удмуртъёс книгаос Удмуртилэнкунлыкезлы100ар Тодос 100ар | Дышетон но тодос |
Майя Бывальцева Удмуртиысь Кун Кенешлэн тӧроез Алексей Прасолов ужысьтыз кошке. Со сярысь 16-тӥ южтолэзе аппарат кенешонын улосвыллэн тӧроез Александр Бречалов вераз. Солэн кылъёсызъя, 69 аресъем политик ас мылкыд каремезъя куриськон гожтӥз. Кин табере кивалтоз улосвыл парламентэн, али уг верало. Тодэ вайытом, Алексей Прасолов 2017-тӥ арысен Кун Кенешлэн куатетӥ ӧтчамезлэн тӧроез вал. Улосвыл парламентлэн кыкетӥ, куинетӥ, ньылетӥ, витетӥ но куатетӥ ӧтчамъёсаз депутатэ бырйиськылӥз. Тегъёс: Политика Ижкар Удмуртия КунКенеш АлексейПрасолов | Политика |
Анжелика Тихонова корреспондент 29-тӥ инвожое Гракын Спортъя 30-тӥ элькун гужем гурт шудонъёс улсын спортъя но тазалыкез кыдатонъя огъетэз но стадионэз усьтӥзы. Со сярысь элькун тӧролэн но кивалтэтлэн пресс-службазы ивортӥз. Объектъёсты федерал но элькун программаослы луыса пуктӥзы. Табере Грак ёросысь спортсменъёслэн искусственной турынэн 90х60 метръем футбол бусызы, бызьылон сюресъёссы, тэтчан гузы, волейболэн, баскетболэн шудыны, шальы лэзьян площадкаоссы, 800 интылы учкисьёслы трибуназы, хоккей коробказы вань. 30-тӥ инвожое Гракын Спортъя элькун гужем гурт шудонъёс улсын ӵошатсконъёссэс тупен-чапен шудӥсьёс, волейболистъёс, полиатлонистъёс, футболистъёс, ӝӧквыл теннисэн шудӥсьёс но мукетъёсыз мытӥзы ни. Шудонъёсы быдэс Удмуртиысь 1 сюрс 400-лэсь трос спортсменъёс пыриськозы. Соос оглом 18 спорт амалъёсъя вожвылъяськозы. Шудонъёсты сӥё-дано усьтон ужрад 1-тӥ пӧсьтолэзе ортчоз. Ӵошатсконъёс 3-тӥ пӧсьтолэзе йылпумъяськозы Гурт шудонъёслэн быдэсак программаенызы тодматскыны луэ. Тодэ вайытом, туэ нырысьсэ гурт шудонъёслэн программаязы скал кыскисьёслы, механизаторъёслы но турнаськисьёслы ӵошатсконъёсты пыртӥзы. Тегъёс: Спорт Удмуртия гуртшудонъёс лэсьтськон Грак | Спорт |
Наталья Тетерина Архитектурая но этнографияя «Лудорвай» музей-заповедниклэн интыысь интые ветлӥсь «Удмуртъёслэн семья пусъёссы» адӟытонэз Коми Элькунысь йӧскалык музейын ужалоз. Финн-угор выжы калыкъёслэн нуналзы улсын радъяськись экспозиция 12-тӥ коньывуонэ усьтӥськоз, ивортэ Сыктывкарысь музейлэн пресс-службаез. Кызьы шуэмын ивортонын, адӟытонын удмуртъёслэн вашкала лулчеберетысьтызы выжы пусъёсын пусъем истори дунлыко арбериос возьматэмын луозы. Соос пӧлын куиськон но черсӥськон арбериос, тусьты-пуньы, кибашлыослэн но кузёослэн выжы пусъёсынызы столярной арбериос, озьы ик удмурт нылкышноослэн пӧртэм буёло сӥньысъёслэсь кисточкаосын пусъем куэм но пужыятэм арбериоссы. Сыӵе пусэз кибашлыос быгатонлыксылы син усёнтэм понна вуро вал. Пусъемын, удмурт пусъёс мерлыко но судебной ужъёсын, вузкаронын но гурт возёсын вӧлмемын вал. Соос семьялэн выжыысь выжые потӥсь пусэз, адямилэн кинюртэмез но печать интыын кутӥськизы. Та выллем кузё но выжы тодметъёс пӧртэм калыкъёслэн лулчеберетазы пумисько, соос пӧлы финн-угор калыкъёс но. Семья пусъёс тодмо эстонъёслэн, финнъёслэн, саамъёслэн, мордвалэн, поръёслэн, хантъёслэн но мансиослэн, удмуртъёслэн, коми но мукет калыкъёслэн. Адӟытон Комиысь музейын 6-тӥ толсурозь ужалоз. Чаклам арлыдэз: 0+ Тегъёс: Лулчеберет Лудорвай удмуртъёс финн-угоркалыкъёс | Лулчеберет но туризм |
Майя Бывальцева 5-тӥ инвожое Удмуртиын 22 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, уз зоры. Тӧл уйпал но шундыпуксён вискысь секундскын 6-11 метре пельтоз. Нуназе элькунъя +17…+22 градус возиськоз. Омыр зӥбет луло узвесь юбоя 750 миллиметр луоз, омырлэн мускытлыкез – 61 процент. Тодэ вайытом, Удмурт гидрометцентр ивортэмъя, шутэтскон нуналъёслы шунытгес кариськоз. Тегъёс: МЧС Удмуртия куазь гужем | Инкуазь |
Майя Бывальцева Красногорск ёросысь Багыр гуртысь школа-садэз Удмуртилэн тӧроезлэсь ужзэ быдэсъясь Александр Бречалов 2017-тӥ ар пумозь вуттыны куриз. Улосвыл кивалтӥсь журналистъёслы со сярысь вераз 12-тӥ пӧсьтолэзе ёросэ вуылыкуз. Выль юртэз пуктыны 2012-тӥ арын кутскизы, вужез куашкан калэ вуэмын вал ини. Али пиналъёс Красногорск черкогуртэ дышетскыны ветло. Нимысьтыз со понна автобус лэзёно луиз. Гуртысь нылпи садлэн юртэз озьы ик куашкан калын. Озьы ик ворсамын клуб но лыдӟетъюрт. Со муген ик медпунктэз но пытсаны быгатозы. Александр Бречаловлэн верамезъя, выль огъетэз усьтыса, отчы гуртысь вань ворсам ужъюртъёсты интыяны луоз: школаез, нылпи садэз, медпунктэз но лыдӟетъюртэз. Объектлэн оглом дуныз 80 миллион манет котыр. Лэсьтӥськонэз нуись огазеяськонлэн ыстэм муртэз верамъя, огъетэз 2017-тӥ арын шуркынмон пумозь вуттыны малпало, но со понна таяз арын 12 миллион манет кулэ. Кылемзэ коньдонэз 2018-тӥ арын чаклалозы. Тегъёс: Удмуртия нылписад школаос лэсьтськон Красногорск АлександрБречалов | Лэсьтӥськон |
Юлия Ильмурзина 8-тӥ но 9-тӥ пӧсьтолэзе Ижкарын велоспортъя Росси ӵошастконъёс ортчозы. Отчы 25 улосвылъёсысь 300 пала спортсменъёс пыриськозы. Вожвылъяськонъёсын валче элькунмылэн шоркарез вӧзысь котыр сюресэз ворсалозы. Иворъёсъя «Удмуртия» агентстволы со сярысь веразы улосвылысь спортъя министерствоын. Со сяна, ӵошатсконъёс ортчоно интыын сюресэз ӵошкытатозы. Ижкар-аэропорт трассаысен Ижевск-Вотка сюрес дорозь люкетсэ вань машинаослы ворсалозы. Удмуртарняе, 8-тӥ пӧсьтолэзе, со сюресъёстӥ ветлыны уз яра 9 час 30 минутысен 16 часозь, нош кӧснуналэ, 9-тӥ пӧсьтолэзе — 9 час 30 минутысен 17 часозь. Спортъя школаослэн 2-тӥез гужем Росси Спартакиадазы туэ гужем быдэс Россиын ортчоз. 29 спорт амалъёс пӧлысь кыкез ортчозы Ижкарын: 14–18 пӧсьтолэзе — велоспорт-маунтинбайк, нош 7–11 пӧсьтолэзе — велоспорт-шоссе. Ижкарын ортчись ӵошатсконъёсы 14–16 аресъем спортсменъёс пыриськозы. Удмуртилэн шоркараз лыктозы Владимир, Воронеж, Иркутск, Калининград, Москва, Нижний Новгород, Новосибирск, Орёл, Пенза, Псков, Ростов, Саратов, Самара, Свердловск, Тверь, Тула, Тюмень, Ульяновск, Челябинск улосвылъёсысь, Краснодар шаерысь, Адыгея Элькунысь, Крымысь но Санкт-Петербургысь пиналъёс. Тегъёс: Спорт Авто Ижкар сюресъёс | Спорт |
Туспуктэм: Руслан Нуриахметов Майя Бывальцева Удмуртиысь Лулчеберетъя кылёсбурез кун ласянь утёнъя агентство Ува ёросысь Турынгуртысь ву вукоез элькунысь лулчеберт кылёсбуръя шараям объектъёсын лыдметэ пыртӥз. Со сярысь удысэтлэн «ВКонтакте» мерлыко вотэсысь огиназ ивортӥзы. Мукет азьын ву вукоос утиськымтэ ни. Гуртоослэн верамзыя, татын со 1916-1917 аръёсы пуктэмын, но али ке но ужаны быгатэ. Турынгуртысь вуко туж чебер интые пуксемын но туристъёсты кыскыны луонлык сётэ. Тодэ вайытом, азьвыгес Ува ёросысь Чекан черкогуртысь Николай Чудотворецлэсь черксэ лулчеберетъя кылёсбур пӧлы пыртӥзы вал. Тегъёс: Удмуртия Ува Лулчеберет синпелет | Лулчеберет но туризм |
Майя Бывальцева 27-тӥ оштолэзе зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Пуксёнэ улосвылын пилемо улоз, сайкиськылоз. Тӧл лымшор но шундыпуксён вискысь секундскын 5-10 метре пельтоз. Нуназе элькунъя +10…+15 градус возиськоз. Омыр зӥбет луло узвесь юбоя 742 миллиметр луоз, омырлэн мускытлыкез – 48 процент. Тодэ вайытом, улосвыл Гидрометцентр ивортэмъя, таяз арняе куазь тӧло луоз, зорылоз, кот лымы усьыны быгатоз. Тегъёс: МЧС Удмуртия куазь тулыс тл | Инкуазь |
Руслан Нуриахметов Анжелика Тихонова корреспондент 11-тӥ южтолэзе Удмуртиын пильмаськылоз, лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпал но шундыӝужан вискысь секундскын 3-8 метре пельтоз. Элькунъя уйин -17…-22, интыосын -27 градусозь, нуназе -7…-12 градус возиськоз. Сюресъёс вылын йӧвалег. Омыр зӥбет луло узвесь юбоя 758 миллиметр луоз, омырлэн мускытлыкез – 71 процент. Тегъёс: куазь Удмуртия Ижкар тулыс | Инкуазь |
Майя Бывальцева Дэри ёросысь Якшур гуртысь «Снова вместе» вокально-инструментальной ансамбль «Элькуновидение-2018» вожвылъяськонын рок амалэн кырӟанэз быдэстоз. Ивортодэтъя «Удмуртия» агентстволы со сярысь вераз кырӟанэз гожтӥсь, ансамбльын бас-гитараен шудӥсь Николай Мерзляков. Солэн верамезъя, «Мон сьӧлыко дыр…?» кырӟан удмурт но бесерман кылбурчилэн Михаил Федотовлэн вордскем дырысеныз 60 ар тырмонлы сӥземын но солэн «Малы» поэмаезъя гожтэмын. Минор в мажоре. Рок амалэн со. Туж эмоциональной кырӟан Николай Мерзляков, «Снова вместе» ансамбльысь крезьгурась«Снова вместе» ансамбльын 5 адями: 4 крезьгурасьёс (баян, гитара, бас-гитара, ударник) но кырӟась. «Элькуновидение» вожвылъяськонын кырӟанэз быдэстоз Николай Мерзляков. Кызьы вераз ансамбльлэн кивалтӥсез Ринат Минекаев, туэ коньывуонэ коллективлы 2 ар тырмоз. Но ог 20 ар талэсь азьло соос ӵош шудӥзы ни, соин ик крезьгурасьёс пинал муртъёс ӧвӧл ни, кызьы нырысь ик малпано. Шорлыдын 50 арес, дыр. Соос азьвыл тазьы ик люкаськыса шудӥзы. Собере 20 ар вис вал. 20 ар ортчыса, крезьгурасьёс люкаськизы но ваньзэ улӟытыны но нош ик шудыны малпазы Ринат Минекаев, «Снова вместе» ансамбльлэн кивалтӥсезНялтас вераса, ансамбльын шудӥсь-кырӟасьёслэн крезьгурлы дышетскемзы ӧвӧл. Соос пӧртэм интыосын ужало — гурт администрацилэн кивалтӥсез, школаысь бухгалтер, быръёнъёсъя ӧриысь водитель, ожгар пенсионер но ужбергатӥсь. Нимысьтыз дышетскемез вань Ринат Минекаевлэн гинэ, со клубын крезьгурась луыса ужа. Ансамбль ӟуч но удмурт кылын кырӟанъёсты быдэстэ, бигер кылын кӧня ке кырӟанзы вань. Коллектив концертъёсы пыриськылэ, нош кылем арын Атыкай музъемез гажан мылкыдо кырӟанъя ёрос конкурсын вормизы. Табере элькун вожвылъяськонын кужымзэс мертано кариськизы. Эскерыны котьку яра. <…> пӧрмоз ке — пӧрмоз, уз ке — номыр кышкытэз ӧвӧл. Но мае ке эскерыны котьку кулэ Ринат Минекаев, «Снова вместе» ансамбльлэн кивалтӥсезТодэ вайытом, «Элькуновидение» вожвылъяськон куинь люкетэн ортче: быръён, концерт, но финал. Куриськонъёсты кутон гудырикошконэ кутскиз. Нырысетӥосыз Эграысь но Эгра ёросысь вуизы. Тегъёс: Лулчеберет Удмуртия автозавод удмуртъёс кырӟан крезьгур Элькуновидение | Лулчеберет но туризм |
Майя Бывальцева Удмуртиысь дышетонъя но тодосъя министр Светлана Болотникова 25-тӥ коньывуонэ журналистъёсын пумиськонын вераз, кызьы ужалозы элькунысь дышетон юртъёс улосвылын ужантэм нуналъёс дыръя но со бере. Озьыен, 30-тӥ коньывуонысен 7-тӥ шуркынмонозь школаос каникулъёсы кошко, куд-огаз соос 25-тӥ коньывуонэ кутскизы ни; шор ёзо но вылӥ ӧнер дышетсконниосысь студентъёс асьсэ коже ужалозы, педагогъёс со вакытэ уз ужалэ; ватсаса тодон-валан сётӥсь ужъюртъёс уз ужалэ; нылпи садъёсын дежурной группаос усьтозы. 8-тӥ шуркынмонысен школаос, шор ёзо но вылӥ ӧнер дышетсконниос, ватсаса тодон-валан сётӥсь ужъюртъёс дистанционной ужан амалэ потозы. Нылпи садъёс дышем сямен уже берытскозы. Тазалыксыя сюбегатэм луонлыкъёсын пиналъёс понна школа-интернатъёс но Удмурт кадет корпус обсерваци режимын ужало. 10 муниципалитетъёсын азьвыл чаклам радлыкъя школа бордын лагерьёс ужало. 10 карсьӧр лагерьёс но сӥзьыл каникулъёсы ужзэс азьланьто. Вань куронъёсты рос-прос быдэсъяса: лагерьёсын вакцинациез ортчем ужасьёс гинэ, ПЦР-тестъёсын, 75 процентлы гинэ тырмытыса. Куд-огез ужаны кутскизы ни, кудӥз ке 30-тӥ коньывуонэ кутскозы Светлана Болотникова, Удмуртиысь дышетонъя но тодосъя министрОзьы ик солэн верамезъя, дышетон удысын коронавируслэсь прививка пуктэмъёслнэ лыдзы туннэ нуналлы 70 процентлы матэктэ. Та дыре ковидъя карантинэ Дэбес ёросысь одӥг нылпи сад ворсамын, эшшо кыкез ОРВИ сэрен. Со сяна, 457 классъёс но колледжъёсысь группаос коронавирус сэрен пытсамын, 133-ез – кынман висёнъёсъя. Тодэ вайытом, 30-тӥ коньывуонысен 7-тӥ шуркынмонозь Удмуртиын, озьы ик быдэс Россиын, ужантэм нуналъёс ялӥзы. 25-тӥ коньывуонысен элькунын выль сюбегатонъёс кутӥсько. Тегъёс: Дышетон коронавирус шорёзоӧнердышетсконниос школаос вылӥдышетсконниос дӥськут СветланаБолотникова | Дышетон но тодос |
Анжелика Тихонова Анжелика Тихонова корреспондент 6+ Ижкарын Чеберлыко киужъёсъя йӧскалык центрын Самараысь кибашлылэн Алексей Котляровлэн «Резная история» адӟытонэз усьтӥськиз. Ужрадэ ивортодэтъя «Удмуртия» агентстволэн корреспондентэз вуылӥз но кибашлыен тодматскиз. Алексей Котляров 12 аресказ, Алтайысь Поспелиха гуртын улыкуз, пу вӧлонэн тунсыкъяськыны кутскиз: пу вылэ геометри амалэн пужы пуктонэн выриз. Бӧрысь со тунсыкъяськонэз вунӥз. Выльысь ожгар училищеын дышетскыкуз, шкатулкаос лэсьтыны кулэ луыку, тодаз лыктӥз. Нош рос-прос пу вӧлон борды ог 10 ар талэсь азьло басьтӥськиз. «Пуртэз кутэме луэ, скульптураез валанэ вань, малы ке шуоно мон пичи дырысеным асме суредась шуыса лыдъясько, озьы со быгатонлыкъёсы огазеяськизы» Алексей Котляров, кибашлы Кемалась ик ӧвӧл, кибашлы Россиысь улосвылъёсъя ветлыны кутскиз. Удмуртие нырысьсэ вуиз но сьӧраз кӧня ке композициоссэ вайиз. Ваньмыз соос ожгар тӥрлыкен, ожгарчиосын, историен герӟаськемын. «Историысь сузьетъёс – со нырысетӥез, мар борды мон кырмиськыны быгатӥ. Мон бадӟым суредасьёслэсь ужъёссэс гажасько, соослэсь композицилы дышетскисько, сюлэмы пыр поттӥсько, композицияя малпанъёссэс валаны тыршисько. <…> Кин ке но шуэ, мон азьвыл ожгарчи вал бере, соин тросэз сузьетъёсы пыӵал тӥрлыкен, ожмаськонъёсын герӟаськемын шуыса. Оло, озьы но, малы ке шуоно мынам атае но ожгарчи вал» Алексей Котляров, кибашлы Фото: Анжелика Тихонова Алексей Котляров пусъе, историен герӟаськем сузъетъёсты сяна, солы инкуазез возьматыны туж яра. Нош туала улонысь, эшшо ик вуоноысьтыз, ты дыре номыр бордаз уг на кыскы. Озьы, ас ужъёсаз Алексей Котляров Самараез кылдытон вакытэз возьматӥз, Илья Репинлэсь «Бурлаки на Волге» суредзэ «улӟытӥз», Александр Пушкинлэсь Дантесэн дуэльзэс пуктӥз но мукет. Вань ужъёссэ берпуметӥ куинь ар ӵоже быдэстӥз. Нош кутскиз ваньмыз мебель лэсьтон фабрикаын резчик луыса ужан вакытаз. «Отын столярной мастерскойёсын ужасьёс пу юдэсъёсты люкаса куяло. Мыным соос жаль потӥзы. Пӧлазы пӧртэм писпуослэсь юдэсъёс, дуноосыз но вал. Соин ик мон соосты бичай но пичи солдатикъёсты лэсьтӥ, нош нырысь шахматы лэсьто малпай вал. Мынам пиналъёсы вань, бадӟымезлы али 14 арес ини, со соосын шудылӥз. Али пичиез шудэ» Алексей Котляров, кибашлы Кибашлылэн малпамезъя, котькуд усточи, суредась аспӧртэмлыко. Котькудӥз солы тунсыко потэ. Сое тужгес но али, улосвылысь улосвылэ ветлыкуз, чакла. Ас ужъёсызлэсь трослы кужмооссэ адӟыкуз туж шумпотэ шуыса вера. Удмуртиысь кибашлыослэн ужъёсысьтызы манерзэс, пужызэс пусъе. «Со геометрической амалэн пу вӧлонлы туж тупа. Геометрической амал, мон малпамъя, ӟуч калыклэн сяме пырем пу вӧлон амалэз. Мон понна со тунсыко. Мон аслым кӧня ке ужъёсты пусйи, кудъёсыз монэ бордазы кыскизы, соосты рос-прос суредасьёс лэсьтӥзы шуыса адӟиське. Вань малы дышетскыны» Алексей Котляров, кибашлы Чеберлыко киужъёсъя йӧскалык центрлэн кивалтӥсез Наталья Прокопьева таӵе пумиськонъёс кибашлыослы туж кулэ шуыса пусйиз. Тужгес но али, куке «улэпкын» пумиськон ласянь шугъяськонъёс кылдо. «Таӵе пумиськонъёс дыръя астэ возьматӥськод, ужъёстэ, та удысэн вырись кибашлыослэсь ужъёссэс адӟиськод. Ӵошатыса, мае ке адӟем карыса, аслад ужад кутӥськод. Нош куддыръя мурт ужъёс пыр аслэсьтыд янгышъёстэ адӟиськод. Выль пумиськонъёс, выль малпанъёс, выль ужъёс, выль эшъёс таӵе пумиськонъёс бере одно ик кылдо» Наталья Прокопьева, Чеберлыко киужъёсъя йӧскалык центрлэн кивалтӥсез Адӟытон 15-тӥ южтолэзёзь ужалоз. Тодэ вайытом, Ижкарын керттӥськонлы но гындӥськонлы сӥзем элькун адӟытон ужа. Тегъёс: Удмуртия адӟытон кибашлыос Лулчеберет | Лулчеберет но туризм |
Майя Бывальцева 31-тӥ толшоре Ижкарын Удмуртиысь пӧртэм конфессиос куспын спартакиадалы кутскоз сётозы. Сӥё-дано усьтон куасэн бызьылонъя Г. А. Кулакова нимо огъетын ортчоз, отын нырысетӥ ӵошатсконъёс ортчозы. Со сярысь элькун тӧролэн но кивалтэтлэн пресс-службазы ивортӥз. Удмуртиын трос калыкъёс но пӧртэм осконэн адямиос уло. Милям тросэз ужрадъёсмы вӧсьлык но калык кусыпъёсты азинтонэ ӧръямын. Таяз арын спортъя министерствоен но вӧсьлык ӵош нырысьсэ конфессиос куспын спартакиада ортчытӥськом. Ваньзылы тодмо «О, спорт – ты мир» веран, ми оскиськомы, спортъя ӵошатсконъёс адямиосты огазеялозы но элькунын тупаса улонэз юнматыны юрттозы шуыса Лариса Буранова, Удмуртиысь йӧскалык политикая министрСпартакиада улсын вань ужрадъёс Ижкарын радъяськозы. Ӵошатсконъёсы Удмуртиысь сяме пырем конфессиосысь вӧсьлык огазеяськонъёслэн 14-64 аресъем ыстэм муртъёссы пыриськыны быгато. Конфессиос куспын спартакиада – со ӧжыт пӧлысь одӥгез ужрад, куке лулпуш культура но мугорез кыдатон культура огазеясько но одӥг кылын верасько. Татын, спорт кылын. Тау асьме конфессиослы, та ужрад соослэн кичӧлтэмзыя ортчоз Александр Варшавский, Удмуртиысь физкультурая, спортъя но егитъёсын ужан политикая министрСпартакиада 29-тӥ гудырикошконозь мыноз. 7-тӥ южтолэзе шахматэн ӝог амалэн шудонъя турнир ортчоз. Ӝӧквыл теннисэн шудыны яратӥсьёс кужымзэс 17-тӥ куартолэзе возьматыны быгатозы. 13-тӥ инвожое «уйпал ветлонъя» ӵошатсконъёс радъяськозы. 29-тӥ гудырикошконэ капчи атлетикая кросс луоз. Котькуд ӵошатсконын вормисьёсты но призёръёсты спортъя министерстволэн медальёсыныз но дипломъёсыныз пусъёзы. Тодэ вайытом, та дырозь элькунын Ижкарысь но Удмуртиысь епархилэн кузьымъёсыз понна куасэн бызьылонъя ӵошатсконъёс ортчылӥзы. 2020-тӥ арын соос ньылетӥзэ радъяськизы. Тегъёс: Спорт Ижкар Удмуртия вӧсьлык ЛарисаБуранова АлександрВаршавский | Спорт |
Туспуктэм: Руслан Нуриахметов Наталия Сильвестрова Балезино ёросын кутэм гондырлэсь трихинеллёз висёнэз шараязы. 2023-тӥ арын Удмуртиын та куаетӥез ни учыр. Со сярысь элькунынсь ветеринарияя управленилэн пресс-службаез ивортӥз. Азьвыл висёнэз Шаркан, Красногорск, Дэбес, Эгра но Балезино ёросъёсын кутэм гондыръёслэсь шедьтӥзы вал. Трихинеллёз – сӥль пыр паласькись лек висён. Соин пӧйшуръёс но, адямиос но черланы быгато. Висёнлэсь утӥськон понна: - кутэм пӧйшур исьтягез (туша) ветеринарно-санитарной экспертизае одно ик сётоно; - пудо возён интыосысь йырйиськисьёсты быдтоно; - пудо-живот вордон бервылъёсты котырулосэ куяны уг яра; - кутэм пӧйшуръёслэсь сӥльзэс ӟеч-ӟеч пӧзьтытэк гурт пудолы сюдоно ӧвӧл; - та висёнлы сётскись пӧйшуръёслэсь шӧйзэс но исьтягзэс пӧйшуран дыръя пӧет кадь кутыны уг яра. Тодэ вайытом, трихинеллёзлэсь нырысетӥ учырзэ Шаркан ёросын шараязы. Тегъёс: пӧйшуръёс висён Удмуртия | Мерлык |
Майя Бывальцева Эграысь школаысь Мария Данилова но Можгаысь 10 номеро школаысь Валерия Григорьева «Ломоносовский обоз. Великий шёлковый путь» аспӧртэм федерал ӵектосэ пыриськисьёс пӧлы шедизы. Со 10-20 шуркынмонэ ортчоз, ивортэ Удмуртиысь дышетонъя но тодосъя министерстволэн пресс-службаез. Россилэн пӧртэм улосвылъёсысьтыз бадӟым классъёсын дышетскисьёс вить каръёсы - Буртчин сюреслэн валтӥсь интыосаз вуылозы: Уфае, Набарежные Челные, Казане, Чебоксаре, Нижний Новгородэ Вожвылъяськон пыр потэм пиналъёс Башкортостанлэсь, Татарстанлэсь, Чувашилэсь но Нижний Новгород улосвыллэсь лулчеберетъя, историяя, экономикая но инфраструктурая луонлыкъёссэс эскерозы. Озьы ик соос та улосвылъёсысь вылӥ дышетсконниосы пырон луонлыкъёсты чаклалозы, вуоно ӧнерзэс бырйыны, стажировка ортчыны но уже пырыны инты быръёно луозы. Сюрс иськемлэсь кузь сюрессы Нижний Новгородын йылпумъяськоз. Отын дышетскисьёс Приволжск федерал округысь промышленностез, экономикаез, экологиез но лулчеберетэз азинтонъя ӵектосъёссэс утёзы. Мынон-ветлонъязы пиналъёс выли дышетсконниослэн но предприятиослэн кивалтӥсьёсынызы, улосвылъёсысь тодмо адямиосын пумиськылозы, аспӧртэм вузпӧръёсын тодматскозы. Озьы ик дышетскисьёс понна лециос но лулчеберетъя программаос радъялозы. «Ломоносовский обоз. Великий шёлковый путь» ӵектослэн валтӥсь ужпумез – пиналъёслы азинскыны мылкыд сётон, Россиын егит ӧнерчиослы нырысетӥ уже интыяськыны луонлыкъёсын тодматон. Нырысетӥез «Ломоносовский обоз» 2016-тӥ арын Архангельскысь Москвае вырӟиз. Ӵектосэ пыриськон понна бадӟым классъёсын дышетскисьёс сётэм темая эссе гожтыны кулэ вал Тодэ вайытом, Эгра ёросысь Мария Денисова эссеосъя дышетскисьёс но егитъёс понна «Мынам анай кылы сярысь – ӟуч кылын» огъяросси вожвылъяськонын кыкетӥ инты басьтӥз. Тегъёс: Дышетон Можга Эгра Удмуртия Россия пиналъёс | Дышетон но тодос |
Анжелика Тихонова корреспондент 10 инвожое Удуртиын географияя, литературая, базовой но профильной математикая огъя кун экзаменъёслы йылпумъянъёс тодмо луизы. Со сярысь элькунысь йылпумъясь кун аттестацилэн нимлыко сайтаз ивортэмын. Географияя экзаменэз 330 пиналъёс сётӥзы. Соос пӧлысь ньылез тужгес ичизэ пуктэм баллэз люканы ӧз быгатэ. Литературая экзаменэ 635 школаез йылпумъясьёс пыриськизы. Соос пӧлысь 20-ез юнматэм баллэз ӧз ортче. Базовой математикаез (аттестат басьтыны кулэ луисьсэ) 2 сюрс 639 адями сётӥз. 20-ез тырмыт баллъёс ӧз басьтэ. Профильной математикаез (вылӥ дышетсконние пырон понна кулэ луисьсэ) 4 сюрс 179 выпускникъёс сётӥзы. Соос пӧлысь 210-эз (5 процентэз) ӧжытсэ баллэз люканы ӧз быгатэ. Пусъём, экзаменъёсты 100 баллы сётэм Удмуртиысь дышетскисьёс тодмо луизы. Тегъёс: Дышетон Ижкар Удмуртия ЕГЭ пиналъёс | Дышетон но тодос |
Туспуктэм: Ольга Козачёк Наталия Сильвестрова 25-тӥ шуркынмонэ Удмуртиын пильмо луоз, уйин дырын-дырын лымыялоз, интыосын зол, нуназе ӧжыт, интыосын золгес лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыӝужан вискысь, лымшор но шундыпуксён вискы воштӥськыса, секундскын 7-12 метре пельтоз. Омырын уйин -12…-17, нуназе -1…-6 градус возиськоз. Сюресъёс вылын лымы букосъёс, лымы вӧлдэт, интыосын йӧвалег. Омыр зӥбет луло узвесь юбоя 731 миллиметр луоз, омырлэн мускытлыкез – 99 процент. Тодэ вайытом, шутэтскон нуналъёсы Удмуртиын куазь лымыё луоз. Ижкарлэн шор люкетаз парковка понна дун шуркынмон пумозь уз басьтэ. Тегъёс: куазь Удмуртия | Инкуазь |
Майя Бывальцева «Кар вылос» («Городская среда») программа улсын азбаръёсты умоятон ужъёсты Ижкарын пӧсьтолэзь пумын кутскозы. 13-тӥ инвожое мер кенешын со сярысь вераз кар думалэн тӧроез Олег Гарин. «Бен, асьме улосвылын шугъяськонъёс вань. Ар капчи ӧвӧл, асьмеос коньдонэз бер басьтӥмы, программа кылдытӥськиз ай… Соин ик азямы бадӟым ужпум сылэ, кызьы ваньзэ шонер радъяны. Кылсярысь мон вералляй ни, кылем арын Ижкарын азбаръёсты умоятыны кутскимы куартолэзь пумын, йылпумъямы коньывуонлы. Таяз арын пӧсьтолэзь пумынгес потомы, <…> соин ик дыр туж ӧжыт», — вераз Олег Гарин но пусйиз, быдэстоно ужъёслэн ӟечлыксылы нимысьтыз саклык висъяськоз шуыса. «Кар вылос» ӵектосэз быдэстыны 2017-тӥ арын Удмуртия федерал коньдэтысь 273 миллион манет басьтӥз. Улосвыл коньдэтысь со понна 122 миллион манет висъязы. Азбаръёсты тупатъяны но умоятыны 263 миллион манет сётыны чакламын, 131 миллион манет — калыко интыослы. 2017-тӥ арын элькунын 312 азбаръёсты умоятыны чаклало, 67-ез со пӧлысь — Ижкарын. Озьы ик таяз арын 11 калыко интыосты умоятозы. Соос пӧлы шедиз Ижкарысь Гоголь нимо бульвар, сое тупатыны 44 миллион манет быдтыны малпало. Тегъёс: Мерлык Ижкар ОлегГарин Удмуртия паркъёс утялтон-чебертон | Мерлык |
Майя Бывальцева 11-тӥ тулыспалэ Удмуртиын куд-ог интыосын ӧжыт лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вордӥськонэ улосвылын пилемо улоз, сайкиськылоз. Тӧл лымшор палась секундскын 4-9 метре пельтоз. Нуназе элькунъя -4…-9 градус возиськоз. Омыр зӥбет луло узвесь юбоя 752 миллиметр луоз, омырлэн мускытлыкез – 86 процент. Тегъёс: МЧС Удмуртия куазь | Инкуазь |
Майя Бывальцева Ижысь кун эм акдеми 85 ар тырмонзэ пусйиз. Сӥё-дано ужрад туннэ, 17-тӥ коньывуонэ, ортчиз, ивортэ Удмуртиысь дышетонъя но тодосъя министерстволэн пресс-службаез. 85 ар ӵоже вылӥ дышетсконни пӧртэм ӧръёсъя 26 сюрслэсь трос эмчиосты дасяз. 2018-тӥ арын академилэн ваньмаз сямен факультетъёсаз пырон понна туж бадӟым вожвылъяськон вал. Котьку сямен уката трос мылкыд карисьёс луо «Стоматология» но «Лечебное дело» ӧръёсын. Министерстволэн ивортоназ пусъемын, дышетсконниез йылпумъям егитъёс Россиын но СНГ-е пырись кунъёсын гинэ ӧвӧл, быдэс дуннеын азинлыко ужало шуыса. Академия тужгес умой ӧнерчиосты дася кардиология, педиатрия, пуш висёнъёс, хирургия, суд эмтодос но мукет ӧръёсъя. 85 ар тырмонзэ пусъён азьын Ижысь эм академия азинсконъя выль стратегизэ кылдытӥз но юнматӥз. Отын пусъем валтӥсез ужпум – туала но ӝог азинскись дышетон юрт луон, мукет вылӥ дышетсконниослэн но калыккуспо огазеяськонъёсы пыриськон, ужъя рынокын кулэ луись вылӥ быгатонлыкъёсын ӧнерчиосты дасян. Юбилеез сӥё-дано пусъён ужрадын академиын ужасьёсты Удмуртиысь Кун Кенешлэн, Тазалыкез утёнъя министерстволэн, Дышетонъя но тодосъя министерстволэн, Ижкар муниципал кылдытэтлэн, Ижысь Октябрь ёрослэн администрациезлэн но Ижысь кун эм академилэн Данъян грамотаосыныз пусйизы. Тегъёс: Тазалык Дышетон Ижкар Удмуртия ИГМА эмчиос | Дышетон но тодос |
Анжелика Тихонова корреспондент 23-тӥ гудырикошконлы Удмуртиын коронавирусэн 29 выль висисьёсты пусйизы. Со сярысь улосвыл тӧролэн но кивалтэтлэн «ВКонтакте» мерлыко вотэсысь нимлыко огиназы ивортӥзы. Висёнзы Ижкарын 10 улӥсьёслэн, Пичи Пурга ёросын вить улӥсьёслэн, Можгаын ньыль улӥсьёслэн, Дэри, Эгра, Вавож ёросъёсын быдэн кык улӥсьёслэн но Глазкарын, Яр, Можга, Сюмси ёросъёсын быдэн одӥг улӥсьёслэн зэмаз. Туннэ нуналлы Удмуртиын выль коронавирус инфекциен черлан 2 сюрс 990 учыръёс лабораториосын зэматэмын. Со пӧлысь 2 сюрс 444-ез йӧназы, 56-ез кулӥзы. Та дырлы 20 адямилэн тазалыксы секыт лыдъяське. Элькунын туэ тулыспалысен коронавирус инфекцилы 254 сюрс 669 эскеронъёс ортчытӥзы, со пӧлысь 3 сюрс 488-сэ – берло уй-нунал ӵоже. Тегъёс: Тазалык Ижкар висён Удмуртия коронавирус | Тазалык |
Майя Бывальцева 30-тӥ шуркынмонлы Удмуртиын 608 сюрс 694 адямилы пуэдлэсь прививка пуктӥзы. Со элькунын улӥсьёслэсь 40,6 процентэз луэ, ивортэ Роспотребнадзорлэн улосвылъя управлениезлэн пресс-службаез. Прививка 219 сюрс 829 нылпиослы (чакламезлэсь 100 процент) но 2 сюрс 23 секытэн кышномуртъёслы (чакламлэсь 96,3 процент) пуктӥзы. Та нуналъёсы Удмуртие бадӟымъёслы 238 сюрс 610 доза «Совигрипп» вакцина вуиз 23-29 шуркынмонэ элькунын паласькись лек вирус инфекциен (ОРВИ) 10 сюрс 875 адями черлаз, со пӧлын 14 аресозь 6 сюрс 688 пиналъёс. Ижкарын 5 сюрс 445 мурт висьыны усиз. Кынман висёнъёсын черламъёслэн лыдзы эпидеми гожлэсь 13 процентлы улӥын. Паласькись лек вирус инфекциен висисьёслэн лыдзы трос луэмен кылем арняе ньыль нылпи садъёсты быдэсак ворсазы – кыкез Эгра ёросын но кыкез Глаз ёросын. Висисьёс пӧлын грипплэн вирусэз туннэ нуналлы шараямтэ. Тегъёс: Ижкар Роспотребнадзор Удмуртия пуэд прививка | Тазалык |
Майя Бывальцева 19-тӥ инвожое Удмуртиын 24 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пильмаськылоз, уз зоры. Тӧл лымшор но шундыпуксён вискысь секундскын 5-10 метре пельтоз. Нуназе элькунъя +19…+24 градус возиськоз. Омыр зӥбет луло узвесь юбоя 752 миллиметр луоз, омырлэн мускытлыкез – 60 процент. Тегъёс: МЧС Удмуртия куазь гужем | Инкуазь |
Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Дэри ёросысь Лудорвай шор ёзо школалэн кивалтӥсез Надежда Мерзлякова Удмуртилэсь данзэ «Лучший учитель родного языка и родной литературы» огъяросси конкурсын утёз. Ужрад 2022-тӥ арын куарусёнэ Ставрополь улосвылысь Пятигорскын ортчоз. Со сярысь элькунысь дышетонъя но тодосъя министерстволэн пресс-службаез ивортӥз. Та нуналъёсы Надежда Мерзлякова вордскем кылъя но литературая дышетӥсьёслэн огъяросси вожвылъяськонзылэн элькун люкетаз вормись луиз. Кыкетӥ инты Вавож ёросысь Выль Бия школаысь Людмила Музиянова басьтӥз. Куинетӥ интыез Уваысь 4 номеро школаысь Надежда Мухачёва но Алнаш ёросысь Вуж Шудья школаысь Ирина Евдокимова люкизы. Та дыре Надежда Мерзлякова огъяросси конкурслэн йылпумъясь ужрадъёсаз пыриськыны дасяське ини. Дышетонэз азинтонъя институтысь кылосбур дышетонъя но анай кылъёсъя кафедраысь ӧнерчиосын ӵош медиавизиткалы сценарий дася, конкурс улсын возьматоно уроклы но визьнодан ужрадлы ӵектос гожтэ. Пусъём, «Лучший учитель родного языка и родной литературы» огъяросси вожвылъяськон Россиысь калыкъёслэн лулчеберет кылёсбурзылэн арез улсын ортче. Со анай кылъёсты но литератураосты дышетонын выль амалъёсты шараяны но вӧлмытыны луонлык сётоз, озьы ик та тодметъёсъя дышетӥсьёслы юрттэт луоз. Тодэ вайытом, 2018-тӥ арын Надежда Мерзлякова «Анай кылъя, со пӧлын ӟуч кылъя, дышетӥсьёслэн огъяросси мастер-класссы» конкурсын «Учитель-мастер» номинациын вормиз. Ватсалом, Кузебай Герд нимо гимназиысь удмурт дышетӥсь «Учитель года России – 2022» вожвылъяськонэ Удмуртилэсь мыноз. Тегъёс: Удмуртия Дышетон удмурткыл дышетӥсьёс вожвылъяськон | Дышетон но тодос |
Майя Бывальцева Удмуртиысь 15 сиён-юонъёс гастрономи брендъёсъя «Вкусы России — 2021» кыкетӥ йӧскалык вожвылъяськонэ пырисько. 20-тӥ коньывуонэ ужрадлэн сайтаз куара сётон кутскиз. Со сярысь элькунысь гурт возёсъя, но сиён-юонъя министерстволэн пресс-службаез ивортӥз. Удмуртилэсь вожвылъяськонэ пырисько: сезьы тысьлэсь печення, пельнянь, перепеч, ӵынатэм чорыгъёс, чабей, но ӟег пызьлэсь туген нянь, пажитникен сыр, кеч йӧллэсь сыр, ческыт сиёнъёс, чечы-крем, но чечы, бакча сиёнъёслэсь чипсы, пастила-пластинка, карп. 7-тӥ шуркынмонозь мыноз. Котькуд мылкыд карись куинь сиён-юонэз бырйыны быгатэ. Озьы радъясьёс «Нас выбирают» номинациын куинь вормисьёсты тужгес трос куараосъя пусъёзы. Та сиён-юонъёс, но соослэн историзы сярысь калыклы веран, аспӧртэм, но ӟечлыко сиён-юонъёс лэсьтӥсь пичи возёсъёсын тодматон, фермеръёслы сое вӧлмытыны, но вузаны юрттон — со «Вкусы России» вожвылъяськонлэн валтӥсь ужпумез. Ми адӟиськомы, кызьы вожвылъяськон ужбергатӥсьёслы будыны мылкыд сётэ, агротуризмез но оглом гурт интывылъёсты азинтыны юрттэ Дмитрий Патрушев, Россиысь гурт возёсъя министр 2021-тӥ арын вожвылъяськонэ Россилэн 84 улосвылъёсысьтыз 700-лэсь трос брендъёс пырисько. Соос пӧлын вашкала сиён-юонъёс но, фермеръёсын берло 10 аръёсы кылдытэмъёсыз яке улӟытэмъёсыз но. Тодэ вайытом, кылем арын куара сётонэ 500 пала брендъёс пыриськизы, со пӧлысь укмысэз — Удмуртиысь. Тегъёс: Удмуртия Россия вожвылъяськон сиён-юонъёс | Мерлык |
Наталья Тетерина 31-тӥ толшоре Удмуртиын пильмаськоз но куд-ог интыосын кӧня ке лымы усёз, ивортэ Россиысь МЧС-лэн элькунъя валтӥсь управлениезлэн пресс-службаез. Тӧл лымшор но шундыӝужан вискысь секундскын 7–12 метре пельтоз. Элькунъя нуназе -8…-13 градус луоз. Тегъёс: Ижкар Удмуртия куазь | Инкуазь |
Туспуктэм: Анжелика Тихонова Наталия Сильвестрова Удмуртиын тылобурдо грипп вӧлмон кышкытлык услын Глазкарын, Ижкарын, Глаз, Дэри, Кез но Красногорск ёросъёсын гурт тылобурдоосты быдтон понна басьтон ужрадъёс ортчытӥзы. 1 сюрс 302 возёсысь оглом 25 сюрс 897 тылобурдоез басьтӥзы. Со сярысь элькунысь ветеринарияя управленилэн пресс-службаез ивортӥз. Тылобурдо возисьёслы ыштонъёсты берыктозы. Пудо-животэз эмъянъя кун служба югдурез эскеронзэ азьланьтэ, уясь кыр тылобурдоос улон интыосты чакланъя рейдъёс ортчытъя. Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоятӥзы. Кулэм тылобурдоосты шедьтэм сярысь трос гинэ ивортонъёс вуо. Туннэ нуналлы Глазовысь 600 но Ижкарысь 100-лэсь трос бырем чайка шедьтӥзы. Со уясь бурдоослэсь ик висёнзэс но шараязы. Соин ик чайкаослэсь лыдзэс чаклан понна элькунысь инкуазь узырлыкъёсъя но инкуазез утёнъя министерство со тылобурдоосты пӧйшуран ресурсъёс пӧлы пыртыны ӵектӥз. Тодэ вайытом, тылобурдо грипп потон интыосты Глазкарын, Ижкарын, Кез но Красногорск ёросъёсын шедьтӥзы. Тегъёс: тылобурдоос тылобурдогрипп висён Удмуртия | Тазалык |
ИА «Удмуртия» Иворъёсъя «Удмуртия» агентство но Удмурт Элькунысь йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектос кылдытӥзы. Отын ми вераломы, мар сярысь гожъязы пӧртэм аръёсы удмурт кылын потӥсь газетъёсын. Статьяосты гожтонын уже кутӥськомы пӧртэм аръёсы потэм удмурт кылын газетъёсты, соос пӧлын «Гудыри», «Егит большевик» но мукетъёсыз. Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз. Нырысетӥяз ивортонамы возьматомы, мар сярысь гожъязы «Гудыри» газетлэн нырысетӥ номеръёсаз. Солэн нырысетӥ номерез потӥз 31-тӥ (18-тӥ) коньывуонэ 1918-тӥ арын Алабгоын (Елабугаын). Редакторез Трофим Борисов. Газет бамъёсысь басьтэм люкетъёсысь вань гожтэмъёсты воштонъёс пыртытэк сётӥськомы. Нырысетӥ номерын «Газет поттӥсьлэн кылыз» йыръян улын гожтэмын: «Та дырозь Алабгоын «Виль Синь» нимо удмурт газет потэ вал. Та газет первой Учредительной Собранияез мактаса вера вал. Табере Учредилкаез бай (узыр) муртъес гынэ куро ини. <…> Табере виль газет поттӥськом ини. Нимыз солэн «Гудыры» луоз. Асьме удмуртлы Советской власть гынэ эркын улон сетоз. Соин-ик та газетын тужгес, но тыршом валэктыны Совет сярись. Туала уже гынэ ум вералэ, валэктом кыӵэ луоз улон вылон дас ар, яке уногес но улыса. Асьме удмурт туннэ нуналэн улэ, чик уг тоды мукэт муртлэсь зечкын улэмзэ. Соин-ик тужгес но валэктом революцияез. Марлы сокэм калык курадзе, мар понна казыр жугисько ваньзэ сое «Гудыры» газет валэктоз. <…> Туала дыръя газеттэк шуг. Туала дыръя кажной калыклэн ас кылыныз газетэз вань. Зюч газетэз, зюч кылын гожтэмез асьмес ваньмы ум тодӥське; чырдӥмы ке но троссэ ум валаське, валасез туэ эжыт — пиос-муртъес гынэ одӥг-кык валало. Кышно-муртъесыз ке нош верад, соос тыпак пеймыт. Удмурт газетэз, удмурт кылын гожтэмез коть кинь, коть кыше удмурт: пересез но, пиналэз но, пичиез но, бадзымез но, пиосмурт но, кышномурт но — ваньмыз валаса яратса кылзиське. <…>». «Гудырилэн» нырысетӥ номераз ик (азьланяз ваньмаз сямен) Кузьма Чайниковлэн «Шунды жужалоз» кылбурез печатламын. Фото: Национальная библиотека Удмуртии Газетлэн нырысетӥ номераз ик сётэмын ялон: «Алабгоись удмурт семинарияэ дышеськын лыктэлэ. Семинария усьтӥське 4-ӥ ноябре (виль календаръя). Двухклассной школэз пыр потэм муртйосыз семинарие экзаментэк басьто, арессэ, уськытэк. Общежитие (патер) безплатно луоз. <…>». («Дыртэлэ») Семинарие ӧтьыса ялон 1918-тӥ ар понна вань номеръёсын пумиськылэ. 5-тӥ номерын (Пуксьон, 10 (27) декабре) «» ужын Удмурт дышетӥсь ныл (кушемним -ред.) удмуртъёс семинарие дышетскыны сиён но дӥськут ӧвӧлтэмысь уг мыно шуыса ӝожтӥське, гожтэ: «Пересьёс кыльлильлям пеймытын удмуртъёслы люгыт ӧс усьтымтэись. Пинял нылпиёсыз ум дугдытэ люгыт усьтӥськэм ӧс доре мынонзылэсь. Ведь вальлян пересьёс веральлям: кияд сюрэмзэ, пияд пон, шуса. Асьмеос но пичи усьтӥськэм ӧсэз ум ворсалэ — вӧлак усьтыса поныны туртскоме». Озьы ик 5-тӥ номерын Голланиын но Бельгиын революиция сярысь вакчи ивортон сётэмын. Фото: Национальная библиотека Удмуртии 6-тӥ номерын тунсыко гожтэт сётэмын: «Гудри шуон газетлэн потон иньтияз. Полякись, Васильевской волосӥсь. Ми Поляк гуртӥсь удмурт пиос та Гудыри шуон виль потэм узы-боры кадь мусо газетэз, первой потэмзэик чыдӥмы-но, туж мылкыдамы кельшиз, туж чебер со вылын гожъямын, туж тодыса, туж асьме удмурт, эшъёсмылэн кӧтазы кельшоно кадь….». 5 удмуртъёс (Иван Плотников, Василий Илюкин, Лаврентий Поляков, Никита Павлов, Семен Петров) газетлэн редакцияз 12 манет но 30 коньы келяло, соос гожто «… та гудыри газет бадзьымгес мед будоз, люгытгес мед луоз, вань удмурт эшъёсмылэсь синьзэс мед усьтоз шуса, газет поттонэ пичи гынэ кузьым лэзиськом». Трофим Борисов газет потӥтсьлэн кылыныз соослы тау каре но гожтэ: «Тӥляд гожтэтты монэ шумпоттэ, тӥляд мылкыдды мынэсьтым мылкыдме жутэ. Уногес мед луоз вал тӥ кадь валась удмуртъёс». 8-тӥ номерын сётэмын «Гудыри» газетлы «реклама» — гожтӥськыны курон: «1919-тӥ арлы «Гудыри» шуон удмурт газетлы гожтӥське….». Пусъемын газетлэн кылыз: «Та газетын гожъям кылъес вэчак удмуртъеслы: Алабго удмуртъеслы но, Глаз удмуртъеслы но, Сарапул, Кузон, Оса удмуртъеслы но ваньмызлыик валано кадь мед луоз. Соин но та газетэ Алабго удмуртъеслэн кылынызы гынэ ум гожътэлэ, музон удмуртъеслэн но кылынызы гожтом. Та газет, коть кытӥсь удмуртъеслэсь вераськон кылзэс одиг порма, ваньмызлы валано кадь карны тырше». <…> Фото: Национальная библиотека Удмуртии Котькуд газетын югдытон уж нуиське, визь-кенешъёс но сётэмын. Кылсярысь, сад-бакчаез возисьёслы: 1-тӥ номерын «Узы-боры сярись», 5-тӥ номерын «Сад мерттон сярись», 7-тӥ номерын улмо будэтыса узырмон сярысь. Вань ӟуч муръё пуктон пумысен валэктонъёс (№ 5), «Испанка шуон висен» сярысь ивортон (№ 2). Трофим Борисовлэн кылбуръёсыз печатламын, кылсярысь, «Кайгуэ», «Тэдьылэн малпамэз» (№ 2), «Гуртись байеслы» (№ 3). Фото: Национальная библиотека Удмуртии Кузьма Чайниковлэн ужъёсыз: «Шунды жужалоз» (№ 1), «Шуд лыктоз…» (№ 3), «Гажан газет…», «Султэ!» кылбуръёс, но «Адзисьес…» «шудон-серекъян 1 действияйын» (№ 4), «Бадзьым сяртчы» («выжы кыл»), «Нюлэсэз корало…», «Сӥзьыл» (№ 5), «Тыроса адямилы музъем кулэ?..», «Монэ визьтэм шуо…» (№ 7), «Батырлэн кадь кужмы лусалке» (№ 8). Трос ужъёс сӥземын Горд Армилы, революцилы, граждан ожлы. Кылсярысь, «Туала кырзянъёс» пӧлын но пумисько таӵе кылъёс (№ 6): Азвесь зундэс, зарни зундэс, Кийдлы секыт потӥз-а? Кийдлы секыт ӧй потсал, но, Горд салдатлэсь курдад-а? Зьызы дӥсез ой дӥсясал, Чебер дӥсе лусалке. Мурт туганэз — туган ӧй шуысал, Войнае быриз туганэ. Тӧдьы сяська кытчы потэ — Гырымтэ ана вылйосы. Уйын лушкем кинь со бӧрдэ — Картэм кылем салдатка. «Гудыри» газетлэн 7-тӥ номераз «Кызьы Петырборез утялтоно» ивор вань. Озьы Петербургез шуо вылэм. Тегъёс: Удмуртия история удмуртъёс Аръёсноиворъёс | Мерлык |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Можгаын нылпи поликлиникаез пуктон ужъёс 88 процентлы быдэстэмын. Али юртын пуш ужъёсты нуо – борддоръёсты буяло, выжез шобырто, озьы ик котырзэ умоято. Со сярысь Удмуртиысь тӧролэн но кивалтэтлэн пресс-службазы ивортӥз. Кызьы вераз Можга ёрос эмъюртысь валтӥсь эмчилэсь ужзэ быдэсъясь Татьяна Денисова, ӵектосъя чаклазы ваньзэ, пиналъёсын анай-атайёслы поликлиникаын лякыт мед луоз шуыса. Висись но тазалыко пиналъёсты нимаз кутозы, озьы ик профилактикая ёзэтэ пырон нимаз лэсьтэмын. « Выль ньыль этажъем юртын кык лифт пуктэмын ни – адямиослы но грузовой. Коляскаослы пандусъёс но каньылэн пыронъёс чакламын. Поликлинкаын коляскаосты кельтон инты, котькуд этажын пиналъёсты сюдыны висъетъёс, шудыны висъетъёс луозы. Озьы ик ульчаын шудыны площадка лэсьтыны чакламын » Татьяна Денисова, Можга ёрос эмъюртысь валтӥсь эмчилэсь ужзэ быдэсъясь Выль эмъюртэ тӥрлык но пумен басьто. Поликлиникае рентген-аппарат но УЗИ-аппарат пуктозы, нуназе ужась стационар но йӧллэсь сиёнъёс лэсьтон кухня усьтозы. Можгаысь ёрос эмъюртлэн нылыпи поликлинкаезлэн юртэз 1975-тӥ арын пуктэмын но нуналаз 250 адямиез кутыны чакламын вал. Али отчы нуналлы быдэ 800 пала пиналъёс ветло, нош оглом поликлинкаын Можгаысь но Можга ёросысь 18,5 сюрслэсь трос нылъёс но пиос тазалыксэс эскеро. « Азинсконъя федерал но улосвыл программаослы, «Здравоохранение» йӧскалык ӵектослы луыса ми эмъюртъёсмылэсь ваньбурзэс выльдонэз азьланьтӥськом. Можгаын поликлинкаез сяна, ӝоген Воткаын бадӟымъёслы поликлинка пуктонэз йылпумъялом но Сарапулын адӟым но туала поликлинка пуктыны кутском. Озьы ик тазалыкез утён удысысь ютъёсты рос-прос тупатъян азьалньтӥське – таяз арын ми со понна 500 миллион манет котыр висъямы » Александр Бречалов, Удмуртилэн тӧроез Тодэ вайытом. Глазкарысь ёроскуспо эмъюртын ар пумозь сизьым лифтъёсты воштозы. Тегъёс: лэсьтӥськон эмъяськонниос Можга | Лэсьтӥськон |
Анжелика Тихонова корреспондент 25-тӥ оштолэзе Росси Федерациысь Спортъя министерствоын Дышетскисьёслэн IX тол спартакиадаязы вормисьёсты но призёръёсты пусйизы. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. Данъян ужрадэ Удмуртилэн командаез но элькунысь спортъя министр Наталья Гольцова ӧтемын вал. Асьме спортсменъёсмы 2 миллион адямием улосвылъёс пӧлын 2-тӥ инты басьтӥзы. Нырысетӥ луизы Тюменьысь дышетскисьёс, куинетӥ – Ленинград улосвылысь. Соос куасэн бызьылонъя, биатлонъя но кёрлингъя ӵошатскизы. Дышетскись спортсменъёсмылы кубокез Россиысь спортъя министр Павел Колобков но дано биатлонистка, Олимпи чемпионка Ольга Зайцева сётӥзы. Тодэ вайытом, ӵошатсконъёс 2-тӥ тулыспалысен 26-тӥ южтолэзёзь кунысьтымы укмыс улосвылъёсын ортчизы. Командамес вылӥе ӝутыны куасэн бызьылӥсьёслэн вормонъёссы юрттӥзы. Тегъёс: Спорт Удмуртия спортъяминистерство | Спорт |
Туспуктэм: Константин Вознесенских Майя Бывальцева 10-тӥ гудырикошконэ Удмуртиын коронавируслы 4 сюрс 368 эскеронъёс ортчытӥзы, 126 муртлэсь висёнэз шараязы, соос пӧлын 14 аресозь 22 пиналъёс но 65 арессэс ортчем 21 арлыдоос. Эмъяськонние 24 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 1 сюрс 344 адямиез эмчиос чакласа возё. Эмъяськонниосын кыллись 53 висисьёслэн тазалыксы шоро-куспо лыдъяське, одӥг муртлэн – секыт. 76 адями висёнэз вормиз. Улонысь кошкемъёс ӧвӧл. 11-тӥ гудырикошконлы Удмуртиын коронавирусэн черлан 169 сюрс 85 учыр лабораториосын зэматэмын. 164 сюрс 227 мурт йӧназ. 4 сюрс 49 адями улонысь кошкиз, со пӧлысь 3 сюрс 849-ез – юнматэм диагнозэн. 700 сюрс 156 мурт вакцинациез ортчиз, со пӧлысь 560 690 адями кыкетӥ компонентсэ но басьтӥз. 187 сюрс 92 адями ревакцинациез ортчиз. Тодэ вайытом, нунал азьвыл элькунын коронавируслы 2 сюрс 575 эскеронъёс ортчытӥзы, 115 муртлэсь висёнэз шараязы. Эмъяськонние 15 адямиез интыязы. Тегъёс: Тазалык висён коронавирус Удмуртия | Тазалык |
Туспуктэм: Руслан Нуриахметов Наталия Сильвестрова Ижкарысь ньыль мерлыко транспорт дугдылонниослэсь нимзэс воштозы. Со сярысь пуктэтэз карлэн тӧроезлэсь ужзэ быдэсъясь Владимир Гуляев кинюртӥз. «Сельхозакадемия» дугдылонни табере «Аграрный университет» нимаськоз, «Мкр. Восток» автобус дугдылонни «Солнечные кварталы» луиз, «Автопарк №1» дуглыоннилы «Промцентр Гагаринский» ним сётӥзы, нош автобусэн мынынку «Садоогороды» дугдылонни сярысь ивортон интые «Цветочный город» ним чузъяськоз. Матысь дыре дугдылонниосысь нимъёсын пусъёсты, озьы ик транспортын чузъяськись аудиоез воштозы. Тегъёс: Транспорт Ижкар | Авто |
Анжелика Тихонова корреспондент 12-тӥ куартолэзе Ижкарын 6 сюрс 589 пиналъёс нылпи садъёсы мынӥзы. Соос понна 186 дышетон ужъюртъёсын 461 группаос усьтӥзы. Со сярысь элькун шоркарлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. Таяз арняе Ижкарысь нылпи садъёс дежурной группаос режимын ужало на. Озьы ке но, вань нылпиосты, кудъёсызлэн анай-атайёссы ужало, кутӥськом Олег Бекмеметьев, Ижкарлэн тӧроезКулэлыкъя нылпи садъёс ватсаса группаос усьтыны дасесь – сюбегатонъёслэсь калленэн куштӥськемъя тросгес но тросгес предприятиос выльысь усьтӥсько, нош анай-атайёс ужаны пото. Анай-атайёс пиналъёссэс нылпи садъёсы сюбегатонъёстэк вайылыны быгатозы, эмъюртъёсысь справкаос кулэ уз луэ. Лыктӥсь пиналъёсты эскерон понна нылпи садъёсын эмчиос дежурство нуозы. Тодэ вайытом, Россилэн азьмуртэз нылпиосын семьяослы ватсаса юрттэт сётон сярысь вераз. Тегъёс: Ижкар нылпиос Удмуртия коронавирус дӥськут ОлегБекмеметьев | Дышетон но тодос |
Наталья Тетерина Покчи классъёсты вить нуналъем дышетскон арняе выжтон сярысь кенешозы Ижкарысь 84 номеро школаын анай-атайёсын ӵош. Со сярысь ивортодэтъя «Удмуртия» агентстволы школалэн кивалтӥсез Фердинант Губайдуллин вераз. Тросэз анай-атайёс вить нуналъем дышетскон арняе выжтон понна дурбасьто шуыса оскытӥськыны, ми ортчытӥськом таӵе референдум Фердинант Губайдуллин, 84 номеро школалэн кивалтӥсезТа дыре нырысетӥ классын дышетскисьёс гинэ арнялэн вить нуналаз дышетско. Школалэн кивалтӥсез верамъя, кыкетӥ но куинетӥ классын дышетскисьёслэн анай-атайёссы пиналъёсэс та амалэ ик выжтон сярысь курылӥзы. Дышетсконнилэн администрациез ас понназ таӵе пумкылъян кутыны уг быгаты, соин ик нырысь-вылысь юалляськон ортчытыны малпаз. Йылпумъясь куара сётон 18-тӥ южтолэзе 10 часын радъяськоз. Та нуналэ ик «Ӟыгырты школаез» («Обними школу») акция ортчытозы. Дышетӥсьёс, пиналъёс, анай-атайёс ураме потозы но китӥзы кутскыса школаез котыртозы. Кивалтӥсь малпамъя, флешмобе 500–600 адями пыриськоз. Тегъёс: Дышетон Ижкар Удмуртия пиналъёс школаос | Дышетон но тодос |
Майя Бывальцева 28-тӥ гудырикошконэ Удмуртиын куазь тӧло но кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пилемо улоз, сайкиськылоз. Дырын-дырын ӧжыт зороз. Тӧл уйпалась секундскын 8-13 метре пельтоз, куд-ог интыосын секундскын 15-18 метрозь кужмоялоз. Нуназе элькунъя +8…+13 градус возиськоз. Омыр зӥбет луло узвесь юбоя 743 миллиметр, омырлэн мускытлыкез – 81 процент. Тегъёс: МЧС Удмуртия куазь гужем | Инкуазь |
Майя Бывальцева 6-тӥ пӧсьтолэзе Якшур-Бӧдьяысь выль ясли-сад дежурной группаен ужаны кутскиз. Со сярысь Удмуртиысь дышетонъя но тодосъя министерстволэн пресс-службаез ивортэ. Нылпи сад 80 интылы чакламын Якшур-Бӧдья ёрос администрациысь дышетонъя управленилэн кивалтӥсез Марина Вахрушева верамъя, Роспотребнадзорлэсь заключенизэ но дышетон ужез нуыны лицензи южтолэзе басьтӥзы ни вал, но выль коронавирус инфекци вӧлмонлы кышкытлык сэрен ясли-садлэсь ужзэ огдырлы дугдытоно луиз. Анай-атайёслэн куремзыя пӧсьтолэзе дежурной группа усьтыны вераськизы. Туннэ нуналлы ёросын нылпи садэ путёвкаослы черодын тямыс аресозь 251 нылъёс но пиос сыло. Выль яслие 1,5-3 аресъем 36 покчиос путёвка басьтӥзы. Ватсалом, ясли-садэз Росси азьмуртэн кичӧлтэм «Демография» йӧскалык ӵектос улсын пуктӥзы. Тодэ вайытом, азьвылгес озьы ик дежурной группаен Пичи Пургаысь выль ясли-сад ужаны кутскиз. Тегъёс: Дышетон нылпиос Удмуртия дӥськут Якшур-Бӧдья | Дышетон но тодос |
Майя Бывальцева Удмуртиысь йӧскалык лыдӟетъюртлэн «Весточка с фронта» ӵектосэз «Великая война – Великая Победа. Библиотека как место памяти» огъяросси вожвылъяськонын «Работы, выполненные в центральных библиотеках субъектов Российской Федерации» номинациын вормиз. Со сярысь ужъюртлэн пресс-службаез ивортӥз. Вожвылъяськонэ Россилэн 74 улосвылъёсысьтыз 924 лыдӟетъюртъёс пыриськизы, Удмуртия конкурсэ 13 куриськонъёс ыстӥз. Финалэ 25 библиотекаос потӥзы. Вормисьёсты 26-тӥ шуркынмонэ онлайн амалэн ортчем котырес ӝӧкын ялӥзы «Весточка с фронта» ӵектосэз Йӧскалык лыдӟетъюрт 2016-тӥ арын 18-тӥ тулыспалэ кутскиз. Солэн ужпумез – Удмуртиын улӥсьёслы ӵыжы-выжыоссылэсь фронтысь вуэм гожтэтъёссэс, Быдӟым Атыкай ож вакытысь мукет ужкагазъёсты дунтэк выльдыны но утьыны луонлык сётон. Сыӵе юрттӥськет лыдӟиськоннилэн Ужкагазъёсты сӧриськемлэсь утёнъя улосвыл центрез сётыны быгатэ, со понна солэн нимысьтыз ужан тӥрлыкез вань. Ӵектос ужатозь элькунын улӥсьёслэсь 1 сюрс ужкагазъёссэс выльдыны кутӥзы. 2020-тӥ арын Удмуртиысь йӧскалык электрон библиотекаын «Весточка с фронта» бичет кылдытӥзы. Тодэ вайытом, Удмурт кыллэн нуналэзлы Удмуртиысь йӧскалык лыдӟетъюрт онлайн-марафон но мукет ужрадъёс ортчытэ. Тегъёс: Мерлык Ижкар Удмуртия вожвылъяськон БыдӟымАтыкайож лыдетъюрт Йӧскалыклыдӟетъюрт тодынвозён | Мерлык |
Наталья Тетерина 16-24 пӧсьтолэзе Казаньын ортчись Приволжск Федерал округлэн ӟуч но калыккуспо шашкия первенствояз Пичи Пурга ёросысь пиналъёс 10 медаль утӥзы ни. Со сярысь «ВКонтакте» ивортэ Пичи Пургаысь Нылпи творчествоя центрлэн кивалтӥсез Нина Сабирова. Ӵошатсконэ Нижний Новгородысь, Самараысь, Чебоксарыысь, Уфаысь, Стерлитамакысь, Ишимбайысь, Ижкарысь но Казаньысь пинал спортсменъёс пырисько. Пичи Пурга ёросысь 10 нылъёс но пиос мынӥзы. Ӟуч шашкиен шудонъя вожвылъяськонъёслы йылпумъянъёсъя, соос ваньмызлэсь трос медальёс утӥзы. Вань куинь программаосын 3 зарни медаль утыса, нылъёс пӧлын абсолютной чемпионка Ульяна Иванова луиз. Волков Максим 1 зарни но 2 азвесь медаль утӥз, Моторин Елизар – ӝог программаын бронза, Канышева Кира но Возняков Кирилл – азвесь. Тужгес пичиез пыриськись, Баграш-Биграысь Олег Михайлов (5 арес), Россиысь ӵошатсконъёсын ӝог программаын нырысетӥзэ бронза басьтӥз – со дунне уровенен вормон Нина Сабирова, Пичи Пургаысь Нылпи творчествоя центрлэн кивалтӥсезПусъём, ӵошатсконъёслэн калыккуспо шашкия программаез 24-тӥ пӧсьтолэзёзь кыстӥськоз на. Тодэ вайытом, инвожое Пичи Пурга ёросысь пиналъёс Калыккуспо шашкиен шудонъя Россилэн чемпионатаз но первенствояз но ӟуч шашкиен шудонъя огъяросси ӵошатсконъёсын 10 медаль утӥзы. Тегъёс: Спорт Казань Удмуртия пиналъёс ПичиПурга шашки | Спорт |
Майя Бывальцева 3-тӥ оштолэзе Удмуртиын куд-ог интыосын ӧжыт зороз. Со сярысь Россиысь МЧС-лэн элькунъя валтӥсь управлениезлэн пресс-службаез. Покчиарняе улосвылын пильмаськылоз, тӧл лымшор но шундыпуксён вискысь секундскын 7-12 метре пельтоз. Нуназе элькунъя +5…+10 градус возиськоз. Ӵукна сюресъёс вылын йӧвалег. Омыр зӥбет луло узвесь юбоя 747 миллиметр луоз, омырлэн мускытлыкез – 69 процент. Тегъёс: МЧС Удмуртия куазь тулыс | Инкуазь |
Анжелика Тихонова корреспондент Анайлэн нуналэзлы сӥзем сӥё-дано ужрад ортчиз 23-тӥ шуркынмонэ Ижкарысь кун филармониын. Быдэс зал тыр люкаськизы элькунысьтымы ёросъёсысь кышномуртъёс. Соос понна «Золотая мелодия» симфони оркестр шудӥз, ивортэ «Удмуртия» агентстволэн корреспондентэз. Люкаськем калыкез пумитаз Удмуртиысь кивалтэтлэн тӧроезлэн воштӥсез Сергей Фефилов. «Устами младенца глаголет истина» шуо. Солэсь умой вераны уд быгаты ини, дыр. Зэмзэ но, анаймы вань ке, асьмеос нылпиос. Нош анаймы уг луы ни ке, сиротаос. Ас нимыным но Кивалтэтлэн нимыныз итӥськисько вань ӟечкыланъёс борды но сӥзисько тӥледлы ӟеч тазалык, шудбур, нылпиосты шумпотон мед ваёзы. Праздникен!» — шуиз Фефилов. Озьы ик со улосвыллэн тӧроезлэсь Александр Соловьёвлэсь ӟечкыланзэ лыдӟиз. Удмуртиысь Кун Кенешлэн тӧроезлэн нырысетӥ воштӥсез - тазалыкез утёнъя, демографи но семья политикая ялан ужась ӧрилэн кивалтӥсез Светлана Кривилёва анайлыкез но атайлыкез данъясь катъёс сярысь вераз. «Адямиос анай сюлэмлэсь пуштроссэ ноку уз тодэ, дыр. Анай луон — со туж бадӟым шуд, но со вакытэ ик со бадӟым кылкутон. Анай секыт учыре ноку уз кушты. Котьку визь-кенеш сётоз но вӧзын луоз. <…> Элькунамы анайлыкез но атайлыкез данъясь кык синмаськымон катмы вань. Со «Материнская слава» дан пус. Сое сётыны кутскем дырысен, 2006-тӥ арысен арысен, 622-лэсь ятыр анайёс со дан пусэн данъямын. Но анай семьяын огназ луыны уг быгаты, солэн котьку вань кузпалэз. Соин ик семьяослы, кудаз вань нылпиоссы, атайзы, куинь ар талэсь азьло «Родительская слава» дан пус юнматэмын вал. 88 анайёс но 14 огназы улӥсь но куинь яке солэсь трос нылпиосты визьнодась атайёс со пусэн данъямын ини. Милемлы вань кытчы кыстӥськыны, мае катрадлыкысь умойгес карыны», — шуиз Кривилёва. Анайлэн нуналэныз ӟечкылан 7 фото Ижкарысь Первомай ёросысь Елена Иванова концертэ Юлия нимо аресъем нылыныз вуэм. «Ми Юленькаен нырысь агаеныз тренировкае ветлӥм, собере ӵошен татчы вуим. Кемалась ик ӧвӧл, «Семьи Удмуртии — гордость России» кар конкурсын вормисе потӥм. Малпасько, солы луыса милемыз та шулдыръяськонэ но ӧтизы. Ми яратӥськом кырӟаны, эктыны, крезьгураны, шумпотыса аккордеонэн шудӥськом. Крезьгурен быдэс семьямы тунсыкъяське. Татчы но шумпотыса калык оркестрез кылзыны лыктӥм, асьмеос но уго татын возьматэм котькуд арбериен шудыны быгатӥськом», — вераз со. Якшур-Бодья ёросысь Елена Кропотиналэн кык нылпиосыз, нылызлы 9 арес, пиезлы — 7. Кышномурт нырысьсэ анай луэмез сярысь тодэ ваёнъёссэ шараяз. «Нырысетӥ анай шӧдонъёс нылпи ваён висъетын ик, нылпиез гадь вылэ поныкузы, куке со нырысьсэ ноныны кутске, сайкало. Со верантэм шӧдонъёс», — тодаз вае Елена Кропотина. Солэн верамезъя, пиналъёссы туж ярато вордӥськем нуналъёсын ӟечкыланы. Ас киынызы кузьымъёс, открыткаос, суредъёс лэсьто. Можга ёросысь Пазял гуртысь Ирина Пудоваез туэ куартолэзе «Родительская слава» дан пусэн пусйиллям. «Милям куинь нылмы вал. Нош кузпалы пи возьмаз. Озьы тӥни ньылетӥез пи вордӥськиз. Собере пилы эш кулэ шуыса малпам. Витетӥзэ вайыны кариським. Ныл вордӥськиз. Пичиез туэ школаез йылпумъялоз ини. Бадӟымез нылмы, солы 25 арес, Пермьын инженер луыса ужа. Со ИжГТУ-ынбизнес-информатикалы дышетскиз вал. Ӧнерезъя ик тырше», — вераз Ирина Пудова. Сӥё-дано концертэ озьы ик пыриськизы Кун Кенешысь мерлык политикая ялан ужась ӧрилэн тӧроез Ольга Казанцева, мерлык, семья но демографи политикая министр Ольга Корепанова но Удмуртиысь министерствоосын но ужъюртъёсын тыршисьёс. Тегъёс: Мерлык Ижкар Удмуртия СветланаКривилёва праздникъёс СергейФефилов | Мерлык |
Туспуктэм: vk.com (Елена Перевозчикова) Майя Бывальцева Шарканын Григорий Верещагин нимо ёрос премиез Пороз гуртысь арлыдоослэн огазеяськонзылы сётӥзы. Данъетэн пусъён 12-тӥ ползэ ортчиз ни. Со сярысь «Шаркан» интывыл ёзэтлэн но «Удмурт Кенеш» огазеяськонлэн ёрос ёзэтэзлэн кивалтӥсез Елена Перевозчикова ивортӥз. « Пороз гуртысь арлыдоослэн огазеяськонзылы 35 арлэсь уно ини. Та зэмос огазеяськон, кудиз тыршыса ужзэ нуэ 12 инъетъёсъя. Ёросысь калык соглаш луоз, Порозысь арлыдоосты удмуртлыкез тужгес но яркыт, пайдаё но быгатыса утисьёс полы пыртӥмы ке. Малы ке шуоно та огазеяськон удмырт кылэз, лулчеберетэз азинтон ужез нуон бордын юн кусып возе нылпи садэ ветлӥсьёсын, школаосын дышетскисьёсын, лулчеберет удысын тыршисьёсын » Елена Перевозчикова, «Удмурт Кенеш» огазеяськонлэн ёрос ёзэтэзлэн кивалтӥсез Солэн верамезъя, 2012-тӥ но 2019-тӥ арын коллектив ёрослэн Данъян пул вылаз пыртылэмын вал, нош кыкез ёзчиосыз – Розалия Чузова но Людмила Рудина – ёрослэн дано адямиосыз луо. Огазеяськон бадӟым уж уэ шаертодон удысын, нимысьтыз книгаосс но поттӥзы ни. Пороз гуртысь арлыдоос удмурт лулчебертэз Удмуртиысь, Росси улосвылъёсысь но кунгож сьӧрысь куноослы возьмато. Тодэ вайытом, Пичи Пургаын Семён Самсонов нимо ёрос премилэсь лауреатъёссэ пусйизы. Тегъёс: Удмуртия Шаркан данъетъёс удмуртлык | Мерлык |
Майя Бывальцева Сарапулын Труд ульчаез тупатъязы. Вань ужъёсты быдэстыны сюресчиослы 1 но ӝыны толэзь кулэ луиз. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвылъя офисэзлэн пресс-службаез ивортэ. Труд ульча – капчи объект ӧвӧл. Тупатъян ужъёс улсын сюресчиос ог 3 сюрс квадрат метр мында вуж асфальтэз утялтӥзы, куд-ог люкетъёсаз вечиятэм излэсь но луоен суро кӧльылэсь мускытэз ӝегатӥсь сӥос вӧлдӥзы, 64 колодчаослэсь ӝуждалазэс тупатӥзы, 940 метр бордъёс пуктӥзы, кожон интыосты, машина пуктон интыосты, мер транспорт дугдылон интыосты умоятӥзы, кык сӥен асфальтобетон вализы «Кышкыттэм но ӟечлыко автомобиль сюресъёс» йӧскалык ӵектослэн улосвылъя офисэзлэн пресс-службаезБадӟым саклык ву кошконлы висъязы. Сюресчиос 789 метр мында ву кошкон лотокъёс лэсьтӥзы, сюрес ултӥ ву кошкон гумыос кыскизы. Пыдын ветлӥсьёс понна 2 сюрс 440 квадрат метр мында тротуаръёсты тупатъязы. Тодэ вайытом, таяз арняе Удмуртиын «Кышкыттэм но ӟечлыко автомобиль сюресъёс» йӧскалык ӵектос улсын Ижкар-Сарапул сюресэз но Можга но Сарапул трактъёсты герӟась сюресэз тупатъяны кутскизы. Тегъёс: Авто Сарапул Удмуртия сюресъёс тупатъянужъёс | Авто |
Майя Бывальцева 21-тӥ толсуре Удмуртиын 11 градусозь кезьыт луоз шуыса чаклало. Со сярысь ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, покчиарняе улосвылын пилемо улоз, сайкиськылоз. Дырын-дырын кӧня ке лымыялоз. Тӧл лымшор но шундыпуксён вискысь секундскын 5–10 метре пельтоз. Нуназе элькунъя -6…-11 градус луоз. Тегъёс: МЧС Удмуртия куазь | Инкуазь |
Майя Бывальцева 7-тӥ толшоре Ижкарысь Киров нимо паркын куинетӥез Ымусьтон марафон ортчоз. Ужрадэ вань мылкыд карисьёс пыриськыны быгато, ивортэ Удмуртилэн шоркарезлэн пресс-службаез. Ӵошатсконэ пыриськисьёслы 3, 10 но 21 иськемез ортчыны ӵекто. Со сяна, 10 аресозь нылпиос анаенызы яке атаенызы ӵош 1 иськемез ортчыны быгатозы. Кужымзэс мертаны мылкыд карисьёс 5-тӥ толшор 18 часозь ужрадлэн пусйиськыны но эмчилэсь лэзён басьтыны кулэ (тупалоз 7-тӥ пӧсьтолэзь бере сётэм лэзён). Ваньмызлы бызьылонэ пыриськемъёслы финишын синпель медальёс сётозы. Ымусьтон марафонлэн радлыкез: 5-тӥ но 6-тӥ толшор «Точка спорта» вузкаронниын стартэ потон номеръёсты сётъялозы (Пушкинской ульча, 242, ужан дырзы 10 часысен 20 час 30 минутозь). 7-тӥ толшор 08:00 – стартэ потон номеръёс сётон но пусйиськон (интыос кылизы на ке) 09:30 – ӵошатсконъёсты сӥё-дано усьтон но брифинг 09:40 – разминка 10:00 – 3, 10 но 21 иськеме старт 13:00 – нылпиослы 1 иськеме старт. Тегъёс: Мерлык Спорт Ижкар Удмуртия марафон | Спорт |
Майя Бывальцева 29-тӥ южтолэзе Удмуртиын кот лымы усёз но +2 градус луоз. Со сярысь ивортэ Россиысь МЧС-лэн элькунъя валтӥсь управлениезлэн пресс-службаез. Удысэтлэн ивортэмезъя, вирнуналэ улосвылын пилемо луоз. Дырын-дырын лымыялоз, кот лымы усёз. Уйин элькунын -2…-7 градус вал, нуназе -3…+2 градус луоз. Сюресъёс вылын йӧвалег. Тӧл уйпалась секундскын 7–12 метре пельтоз. Омыр зӥбет лулоузвесь юбоя 730 миллиметр луоз, омырлэн мускытлыкез — 77 процент. Тегъёс: МЧС Удмуртия куазь тулыс | Инкуазь |
Наталья Тетерина Свердловск улосвылысь биатлонистка Светлана Миронова «Ижевская винтовка» ӵошатскон улсын ортчем спринтын нырысетӥ инты басьтӥз. Екатеринбургысь спортсменка выдыса ыбылӥськон одӥг янгыш лэсьтӥз озьы ке но устоез луыны быгатӥз, ивортэ Удмуртиысь Спортъя министерстволэн пресс-службаез. Кыкетӥ инты Ямало-Ненец округысь Лариса Куклина басьтӥз. Чылкыт ыбылӥськонэн но со вормисьлэсь со 8,4 секундлы бере кылиз. Красноярскысь Наталья Гербулова, одӥг мишене йӧттытэк, Мироновалы 26,5 секунд келяз но куинетӥ луиз. Ваньмыз спринтэ 34 биатлонисткаос пыриськизы. Удмуртиысь спортсменкаос ӵошатсконын ӧз бызе. Нылкышно спринт «Ижевская винтовка» ӵошатсконъёсты йылпумъяз. Тодэ вайытом, 29-тӥ толсуре воргоронъёслэн нимаз бызьылоназы Ханты-Мансийскысь Семён Сучилов устоез луиз. Наталья Гербуловалы «Ижевская винтовка» кык медаль ваиз, одӥгез соос пӧлысь зарни. Тегъёс: Спорт Ижкар Биатлон Удмуртия Ижевскаявинтовка спортъяминистерство | Спорт |
Туспуктэм: vk.com ( Администрация Ижевска) Наталия Сильвестрова Ижкарысь нылпиослы ватсаса тодон-валан сётонъя «Полёт» центрлы вертолёт спортъя чемпионкалэсь, калыккуспо классъем спортъя мастерлэсь Антонина Гариповалэсь нимзэ сётӥзы. Со сярысь кар администрацилэн «ВКонтакте» мерлыко вотэсысь нимлыко огиназ ивортӥзы. «Полёт» центр 1983 арын толсуре кылдӥз. Соку со егитъёслэн парашютно-десантной клубзы шуыса нимаське вал. 1987-2015-тӥ аръёсы отын парашютэн тэтчасьёсты но парапланэн лобасьёсты дасязы. Антонина Гарипова отын 100-лэсь трос курсантъёсты но спортсменъёсты дышетӥз. Соос пӧлын центрын али ужась дышетӥсьёс но Туннэ «Полёт» трос ӧръёсъя ватсаса тодон-валан сётонъя центр луиз, отчы чеберлыкъя, филькультурая но спортъя, мерлыкъя но педагогикая, туризмъя но шаертодонъя ӧръёс пыро. Центрын 5 аресысен 18 аресозь 700-лэсь трос пиналъёс дышетско. Тодэ вайтом, Можгаысь гимназилы нимысьтыз ожгар ужрадын бырем Россилэн Героезлэсь нимзэ сётӥзы. Тегъёс: Удмуртия тодынвозён Ижкар Спорт | Мерлык |
Майя Бывальцева Быръёнъёсъя «Коммунистическая партия социальной справедливости» огазеяськон Удмуртилы тӧроез быръёнъёсы кандидатсэ ӵектӥз. Со «Агентство «Столица Ижевск» аскивалтӥсь муниципал ужъюртлэн кивалтӥсез но валтӥсь редакторез Андрей Иванов, ивортэ элькунысь быръёнъёсъя ӧрилэн сайтэз. Ӵектон сярысь ужкагазъёс 27-тӥ инвожое вуизы. ВАТСАН Андрей Александрович Иванов вордскиз 1983-тӥ арын 20-тӥ южтолэзе Балезино каргуртын. 2005-тӥ арын Глказкарысь дышетӥсьёсты дасянъя В. Г. Короленко нимо институтэз йылпумъяз. Быръёнъёсы пыриськыны дась луэмез сярысь азьвылгес вераз вал Удмуртилэн тӧроезлэсь ужзэ огдырлы быдэсъясь Александр Бречалов. Со Дэри ёрослэн тӧроеныз Андрей Коняшинэн ӵош «Единая Россия» партилэн праймеризаз пыриське. ЛДПР-лэсь кандидат луоз партилэн Кун Кенешысь фракциезлэн кивалтӥсез Тимур Ягафаров. «Справедливая Россия» партилэсь быръёнъёсы мыноз Фарид Юнусов. КПРФ аслэсьтыз кандидатсэ ӵектоз 1-тӥ пӧсьтолэзёзь. Тодэ вайытом, Удмуртилы тӧроез быръёнъёс 10-тӥ куарусёнэ ортчозы. Ас мылкыдзыя ӵектӥськисьёс отчы пыриськыны уг быгато. Та темая вань иворъёсты лыдӟе «Удмуртилы тӧроез быръёнъёс — 2017» сюжетысь Тегъёс: Политика быръёнъёс Удмуртия | Политика |
Майя Бывальцева 13-тӥ южтолэзе Удмурт куазь кезьытскоз. Со сярысь улосвыл Гидрометцентрлэн «ВКонтакте» вотэсысь бамаз ивортэмын. Вирнуналысен куазь кезьытскоз – вирнуналэ нуназе 0…-5, покчиарняе потон уе -7…-12 градус. Кезьыт фронт вуэмен вирнуналэ потон уе тӧл кужмоялоз. Сюресъёс вылын йӧвалег луоз Удмуртиысь Гидрометцентрлэн пресс-службаезКуазез эскерисьёслэн чакламзыя, матысь кык нуналъёсы элькунын лымыялоз но зороз. Температура нольлэсь вылӥын возиськоз. Ужан арня пумын зор-кот усьыны кулэ ӧвӧл. Нялтас вераса, Гидрометцентрлэн пресс-службаез ивортэмъя, 10-тӥ южтолэзе Ижкарын тужгес шуныт нуналлэн рекордэз пуктэмын вал, нуназе термометр +5,5 градус возьматӥз. Азьвылэз рекорд 2015-тӥ арын пуктэмын вал: +5,4 градус. Тегъёс: Гидрометцентр Удмуртия куазь | Инкуазь |
Туспуктэм: Руслан Нуриахметов Майя Бывальцева Куазь кезьыт луэмен валче Ижкарын 7-тӥ толсуре 2-тӥ сменаысен кутскыса но азьланяз кезьыт нуналъёсы шоръёзо школаос дистанционной амалэн дышетонэ выжо. Со сярысь карлэн тӧроез Дмитрий Чистяков «ВКонтакте» мерлыко вотэсысь бамаз ивортӥз. Ватсаса тодон-валан сётон дышетсконниос – спортшколаос, искусствоосъя школаос, егитъёслэн улон интыя клубъёссы – озьы ик дистанционно ужалозы. Нылпи садъёс дышем радлыкъя ужзэс азьланьто. Ватсалом, 30 градус кезьыт дыръя 1-11 классын дышетскись пиналъёс школае ветлытэк быгато. Тодэ вайытом, улосвыл Гидрометцентр ивортэмъя, кезьыт куазь вуоно арня кутсконын но возиськоз на. Тегъёс: Дышетон школаос нылписад Ижкар куазь | Инкуазь |
Анжелика Тихонова корреспондент Вотка ёросысь шаертодосчиослэн огазеяськонзылэн фольклор коллективъёслы чаклам «Связывая поколения» улосвылкуспо вожвылъяськонэз Йӧскалык кусыпъёс удысын тужгес усто практикаосты шараянъя IV огъяросси конкурсын вормиз. Ӵектос П. И. Чайковскийлэн вордскем дырысеныз 180 ар тырмонлы сӥземын вал но, Азьмуртлэн грантъёсъя фондэзлэн юрттэмезлы луыса, туэ куартолэзе ортчиз. Со сярысь элькунысь лулчеберетъя министерстволэн пресс-службаез ивортӥз. Экспертъёслэн ӧризы Россиысь 72 улосвылъёсысь 530 куриськонъёсты эскериз. Вормисьёс пӧлы 25 огазеяськонъёс сюризы. Одӥгез гинэ соос пӧлысь Удмуртиысь – Вотка ёросысь шаертодосчиослэн огазеяськонзы. Вормисьёсты данъян но ӵектосъёсынызы тодматон понна «Устойчивое развитие этнокультурного сектора» III огъяросси конференцие ӧтёзы. Сое 2022-тӥ арын ортчытыны чакламын. Вожвылъяськонэз «Ассамблея народов России» мер огазеяськон, коммерци луисьтэм «Ресурсный центр в сфере национальных отношений» автоном огазеяськон «Сотворчество народов во имя жизни» мер движениен валче радъязы. Тодэ вайытом, Удмуртиын 2022-тӥ арлы ужрад туризмъя дырпусэн тодматӥзы. Тегъёс: Лулчеберет Удмуртия Россия вожвылъяськон Воткаёрос шаертодон | Лулчеберет но туризм |
Константин Вознесенских Анжелика Тихонова корреспондент 5-тӥ южтолэзе Удмуртиын пӧртэм конфессиослэн II спартакиадазы улсын нырысьсэ спортэн вырись семьяос ӵошатскозы. Соос олимпи резервысь В. В. Лукин нимо спортъя школалэн капчи атлетикая манежаз (Кооперативной ульча, 9а) пумиськозы. Со сярысь Ижкарысь но Удмуртиысь епархилэн спортъя ёзэтэзлэн «ВКонтакте» мерлыко вотэсысь бамаз ивортӥзы. Командаын куинь адями луыны кулэ (анай, атай но 7-12 аресъем нылпи). Нылэн но пиен семьяосты нимаз учкозы. Семьяос капчи атлетикая эстафетаын ӵошатскозы (атайёс 200 метр бызё, анайёс – 140 метр, нылпиос – 60 метр), ГТО куронъёсты сётозы: пиос но атайёс – выж вылын кылльыса ки вылазы ӝуткаськозы-лэзькылозы, нылъёс но анайёс – 90 сантиметр ӝуждалаем сюры борды кутскыса ӝуткаськозы-лэзькылозы; нылъёс но пиос интыысь кузьдалае тэтчалозы; скамья вылысен мыкыръяськозы (быдэс семьяен); тыбыр вылын кылльыса мугорзэс ӝуткалозы (быдэс семьяен). Куриськонъёсты 18-тӥ тулыспалозь кутозы. Пыр-почгес чӧлсконпусъя тодматскыны луэ. Тодэ вайытом, пӧртэм конфессиос куспын спартакиадаез кылем арын нырысьсэ ортчытӥзы вал. Тегъёс: Удмуртия Ижкар ӵошатсконъёс семья Спорт | Спорт |
Туспуктэм: Константин Вознесенских Наталия Сильвестрова 23-тӥ толсуре Удмуртиын пильмо луоз, уйин ӧжыт лымыялоз, нуназе кӧня ке, интыен кот лымы усёз. Со сярысь улосвыл Гидрометцентрлэн пресс-службаез ивортӥз. Тӧл лымшор но шундыпуксён вискысь уйин секундскын 7-12, нуназе 4-9 метре пельтоз. Элькунъя уйин -5…-10, нуназе 0…-5 градус возиськоз. Сюресъёс вылын йӧвалег. Тегъёс: Удмуртия куазь лымы | Инкуазь |
Майя Бывальцева 6-тӥ пӧсьтолэзе Удмуртиын дырын-дырын зороз, интыосын - гудыръяса. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вордӥськонэ пильмаськылоз, тӧл шундыпуксён палась секундскын 3-8 метре пельтоз, гудыръяса зорыку секундскын 12-14 метрозь кужмоялоз. Нуназе элькунъя +23…+28 градус возиськоз. Тегъёс: МЧС Удмуртия куазь гужем гудыръян | Инкуазь |
Туспуктэм: vk.com (Александр Старцев) Майя Бывальцева Яр ёросысь Зэризь (Елово) черкогуртын Изъёсын парк усьтӥзы. Азьвыл та инты аналтэмын вал, табере чебер шутэтскон интылы пӧрмиз. Со сярысь ёрослэн тӧроез Александр Старцев «ВКонтакте» мерлыко вотэсысь бамаз ивортӥз. « Черкоугртын улӥсьёс кылем арын интывылэз умоятыны кичӧлтонэн потӥзы. Калыкен кенешонын «Наша инициатива – 2023» программае пыриськыны вераськизы. Вожвылъяськонлы йылпумъянъёсъя ӵектоссы юрттэт басьтӥз » Александр Старцев, Яр ёрослэн тӧроез Паркез лэсьтон борды 2023-тӥ арын гужем басьтӥськизы. Ужез быдэстӥсь интыез ӵошкытатӥз, тротуаръёс лэсьтӥз, изъёс вайиз, ӟусъёс но жагкудыос (урна) пуктӥз. Лэсьтӥськисьёслы калык но юрттӥз. Табере Зэризьын улӥсьёс черкогуртсэс умоятон ужъёсты азьланьтон сярысь малпасько ни, со понна нош ик программае пыриськыны чаклало. Дэбес ёросысь Бадӟым Кизьна гуртын улӥсьёс ас кужыменызы ошмессэс утялтӥзы но чебер шутэтскон инты лэсьтӥзы. Тегъёс: Яр паркъёс умоятон Удмуртия | Лэсьтӥськон |
Майя Бывальцева Россиысь Калык кусыпъёсъя журналистикалэн гильдиез туспуктэмъёсъя «Самобытная Россия» вожвылъяськон ортчытэ. Конкурсэ вань мылкыд карисьёс пыриськыны быгато. Куриськонъёсты кутон 12-тӥ толсурозь мыноз. Со сярысь радъясьлэн нимлыко сайтаз ивортӥзы. Вожвылъяськонлэн ужпумез – кунамы улӥсь калыкъёслэсь лулчеберетсылэсь но йылолъёссылэсь чеберлыксэ возьматон. Ужъёсты куинь ӧръёсъя кутозы: - адямиос – улон-вылон, дӥськут, праздникъёс но йылолъёс пыр пӧртэм выжыысь адямиослэсь туссэс, сямъёссэс возьматон; - арбериос – кунысьтымы калыкъёслэсь лулчеберетсэс но йылолъёссэс возьматӥсь арбериос. Семьялэн реликвиосыз, юртъер котырысь арбериос но тӥрлыкъёс, вашкала дӥськутлэн люкетъёсыз; - Россиысь куазьсуредъёс (пейзаж) – инкуазь но солэн калыкъёсын герӟаськемез. Вашкала гуртъёс, вӧсяськон интыос. Озьы ик пӧйшуръёсты возьматыны луэ, суред вожвылъяськонлэн куронъёсызлы тупа ке. Конкурсэ пыриськон понна куриськонлэсь формазэ, туспуктэмъёслы куронъёсты шедьтыны луоз. Вожвылъяськонлы йылпумъянъёс 2022-тӥ арын 11 толшоре лэсьтозы. Дунъясьёс котькуд ӧрысь куинь вормисьёсты пусъёзы, эшшо одӥгзэ вотэсын куара сётыса быръёзы. Тодэ вайытом, туэ гужем удмурт дӥсен нылашлэн туспуктэмез «Дети России» вожвылъяськонын вормисьёс пӧлы пыриз. Тегъёс: Лулчеберет Ижкар Удмуртия йӧскалыклулчеберет вожвылъяськон удмуртъёс йӧслыкъёс туспуктэм | Лулчеберет но туризм |
Майя Бывальцева Удмуртиын «Кышкыттэм но ӟечлыко автомобиль сюресъёс» йӧскалык ӵектосъя Ижкар – Вотка сюреслэсь 4,3 иськем люкетсэ тупатъязы. Со сярысь ӵектослэн улосвыл офисэзлэн пресс-службаез ивортэ. Ижкарысь Воткае но бере сюрес умойгес но кышкыттэмгес луиз. Выльдон ужъёс Юльской черкогуртэ но Мунчогуртэ кожонъёсын бадӟым сюрес вожын быдэстэмын Йӧскалык ӵектослэн улосвыл офисэзлэн пресс-службаезӦнерчиос изъянмем сюрес шобретэз утялтӥзы, кык сӥен выль асфальтобетон вӧлдӥзы. Со сяна, сюрес урдсысь ву кошкон лотокъёсты воштӥзы, мер транспортэ пуксён интыез умоятӥзы, сюрес дуръёсты юнматӥзы. Озьы ик сюрес пусъёсты но пичи юбоосты выльдӥзы. 2019-тӥ арын йӧскалык ӵектосъя трассаослэсь 23 люкетъёссэс выльдозы, оглом 94,2 иськем. Ижысь Воткае сюрес 20-тӥез объект луэ. Тодэ вайытом, азьвылгес Ува-Вавож сюреслэсь кыкетӥ люкетсэ тупатъян ужъёсты йылпумъязы. Тегъёс: Авто Ижкар Удмуртия сюресъёс тупатъянужъёс Вотка | Авто |
Майя Бывальцева Майя Бывальцева 28-тӥ оштолэзе Удмуртиын пилемо улоз, сайкиськылоз. Уйин дырын-дырын зороз, интыосын гудыръялоз. Нуназе дырын-дырын кӧня ке зор усёз. Со сярысь Россиысь МЧС-лэн элькунъя валтӥсь управлениезлэн пресс-служабез ивортӥз. Тӧл уйин шундыпуксён палась, нуназе уйпалась секундскын 9-14 метре пельтоз. Шуак кезьытскоз. Уйин но нуназе +6…+11 градус возиськоз. Омыр зӥбет луло узвесь юбоя 744 миллиметр луоз, омырлэн мускытлыкез – 64 процент. Тегъёс: Удмуртия куазь тулыс Ижкар | Инкуазь |
Анжелика Тихонова корреспондент 30-тӥ гудырикошконэ Удмуртиын +20 градусозь луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Вордӥськонэ улосвылын пильмаськылоз, зорыны кулэ ӧвӧл. Тӧл уйпал но шундыпуксён вискысь секундскын 6-11 метре пельтоз. Нуназе элькунъя +15…+20 градус возиськоз. Омыр зӥбет луло узвесь юбоя 750 миллиметр луоз, омырлэн мускытлыкез – 60 процент. Тегъёс: Ижкар Удмуртия инкуазь гужем | Инкуазь |
Майя Бывальцева 27-тӥ шуркынмон – Удмурт кыллэн нуналэз. 2020-тӥ арын сое элькунлэн праздникъёсын дырпусаз пыртӥзы. Озьыен, туэ нырысьсэ со нимлыко инлыкен пусйиське. Мерлыко вотэсъёсын Удмурт кыллэн нуналэныз трос ӟечкыланъёс пото. Ивортодэтъя «Удмуртия» агентство озьы ик вань лыдӟисьёссэ ӟечкыла но быръем ивортонъёсын тодматскыны ӵектэ. Удмурт кыллэсь нуналзэ пусъён понна 27-тӥ шуркынмон юнме быръемын ӧвӧл. Ӵапак та нуналэ 2001-тӥ арын «Удмурт Элькунысь кун кылъёс но Удмурт Элькунын улӥсь мукет калыкъёслэн кылъёссы сярысь» кат юнматэмын. Соя удмурт кыл Удмуртиын кун кыл инлык басьтӥз. Удмурт кыллэсь нуналзэ юнматон сярысь пумкылъян Удмуртъёслэн нырысетӥ ӧтчамзы дырысен 100 ар тырмонлы сӥзем конференциын 2018-тӥ арын Алабгоын кутӥзы, со арын ик нырысьсэ Удмурт кыллэн нуналэзлы сӥзем нимысьтыз ужрадъёс ортчизы. Тодэ вайытом, Удмурт кыллэн нуналэзлы Удмуртиысь йӧскалык лыдӟетъюрт онлайн-марафон но мукет ужрадъёс ортчытэ. 27-тӥ шуркынмонэ литератураез эскерись, кылосбур тодосъя кандидат Александр Шкляев 1930-тӥ аръёсы репрессиос улэ шедем удмурт гожъясьёс сярысь онлайн-лекция лыдӟоз. Со сяна, вань мылкыд карисьёс «Удмурт нылкышно кенеш» огазеяськонлэн «Мон лыдӟиськисько удмурт сямен!» челленджаз пыриськыны быгато. Тегъёс: Мерлык Ижкар мерлыковотэс Удмуртия удмурткыл Удмурткыллэннуналэз | Мерлык |
Туспуктэм: Наталия Сильвестрова Наталия Сильвестрова 7-тӥ инвожое Удмуртиын пильмаськылоз, сайкытскылоз, уйин зорыны кулэ ӧвӧл, нуназе вакчи дыр ӵоже кӧня ке зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпал но шундыпуксён вискысь, шундыпуксён палась секундскын 5-10, нуназе уйпал но шундыпуксён вискысь 7-12 метре пельтоз. Элькунъя уйин +6…+11, нуназе +17…+22 градус возиськоз. Омыр зӥбет луло узвесь юбоя 746 миллиметр луоз, омырлэн мусктылыкез – 56 процент. Тодэ вайытом, Удмуртиын таяз ужан арняе уй часъёсы кӧня ке кынтыны быгатоз. Тегъёс: Удмуртия куазь | Инкуазь |
Анжелика Тихонова корреспондент Удмуртиысь Эгра ёрос эмъюртысь нылпиослы ёзэтэз тупатъяло. Со сярысь элькунысь Тазалыкез утёнъя министерстволэн пресс-службаез ивортэ. Быдэсак воштом нылпиосты эскерон но эмъян висъетъёсты. Коляска пуктон, шудон интыос, паськыт ӧс кусыпъёс, выль ужан тӥрлыкъёс Александр Чирков, Эгра ёрослэн тӧроезАли висись пиналъёслы нимаз пырон лэсьто, асьсэос усьяськись ӧсъёс пукто. Со сяна, усьтэм регистратура но нылпиослы шудон инты лэсьто. Матысь дыре поликлиникаын вож нуныосты сюдон висъет но нылпиослы ӝог эмъюрттэт сётон инты ужаны кутскозы. Коридоръёсын небыт пуконъёс, нылпиез бинялтон ӝӧкъёс, вуэн кулеръёс но коляска пуктон интыос луозы. Ужъёсты сӥзьыл йылпумъяны чаклало. Та дырлы нылпиослы поликлиника борды 9 сюрслэсь ятыр пиналъёс юнматэмын Тупатъян ужъёс «Создание новой модели медицинской организации, оказывающей первичную медико-санитарную помощь» федерал ӵектос улсын мыно. Со Россилэн азьмуртэныз Владимир Путинэн кичӧлтэм «Здравоохранение» йӧскалык ӵектослэн люкетэз луэ. Тодэ вайытом, «Тазалыкез утён» йӧскалык ӵектос улсын Ижкарысь кыказ нылпи эмъюртъёсты ультразвукен эскеронъёс нуыны тӥрлык вуиз. Тегъёс: Эгра Удмуртия нылпиос тупатъянужъёс эмъяськонниос | Тазалык |
Майя Бывальцева 7-тӥ куартолэзе Удмуртиын 27 градусозь пӧсь луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пильмаськылоз, зор-кот усьыны кулэ ӧвӧл. Тӧл лымшорысь секундскын 9-14 метре пельтоз. Нуназе элькунъя +22…+27 градус возиськоз. Омыр зӥбет луло узвесь юбоя 746 миллиметр луоз, омырлэн мускытлыкез – 35 процент. Тодэ вайытом, матысь нуналъёсы Удмуртиын куазь эсэптэм пӧсь улоз. Тегъёс: МЧС Удмуртия куазь тулыс | Инкуазь |
Анжелика Тихонова корреспондент Удмуртиын Выльысь улӟытэм гуртъёслэн «Деревня – душа России» нырысетӥ улосвылкуспо фестивальзылы пус кылдытонъя вожвылъяськон ялӥзы. Со сярысь улосвылысь гурт возёсъя но сиён-юонъя министерстволэн пресс-службаез ивортэ. Вожвылъяськонэ 18-50 аресъем адямиос, озьы ик быдэс коллективъёс пыриськыны быгато. Ужъёсты 30-тӥ толшорысен 2-тӥ южтолэзёзь кутозы. Йылпумъянъёс южтолэзь шорын лэсьтыны чаклало. Вормисез фестивальын пусъёзы, солы фермеръёсын поттэм сиён-юонъёс но Эгра ёросысь кибашлыосын лэсьтэм синпельёс кузьмалозы. Вожвылъяськонлэн валатэтэныз (положение) татын тодматскыны луоз. Фестиваль Удмуртиысь тужгес тодмо улӟытэм гуртын – Эгра ёросысь Мувырын – ортчоз Ватсалом, Мувыр гуртлэн выль улонэз 1990-тӥ аръёс шорын фермерлы Александр Корепановлы луыса кутскиз. Со аслыз вордӥськем гуртсэ выльысь ӝутыны ужпум пуктӥз но бусы шоры аслыз корка пуктӥз. Нош туэ солэн фермер возёсаз выль ужасьёс кулэ луозы ини, гуртын йӧлэз переработать карозы, пичи цех усьтозы. Кылем арын Александр Корепанов пудо вордон фермазэ азинтыны 10 миллион манет тыр грант утӥз. Выльысь улӟытэм гуртъёслэсь фестивальзэс ортчытыны мувыръёслэн кичӧлтонзылы Удмуртилэн тӧроез Александр Бречалов дурбасьтӥз Нялтас вераса, Удмуртстатлэн лыдпусъёсызъя, туннэ Удмуртиын 1 сюрс 956 гуртъёс. Соос пӧлысь 146-аз одӥг улӥсез но ӧвӧл ни. Вуоно фестиваль соосты улӟытонлы но гуртын улон-вылонлы сӥземын луоз. Чакламъя, со элькунамы арлы быдэ ортчоз. Тодэ вайытом, кылем ар пумын Александр Корепанов Удмуртилэн тӧроезлэсь «Признание» премизэ басьтӥз. 2018-тӥ арын Мувыре ивортодэтъя «Удмуртия» агентстволэн корреспондентэз вуылӥз. Возрожденная деревня Мувыр в Игринском районе Тегъёс: Мерлык Ижкар Эгра Удмуртия гуртвозёс фестиваль гурт вожвылъяськон фермеръёс | Мерлык |